ועדת הכלכלה, כנסת 18, פרוטוקול מספר 520, 2011-05-30 11:00

כרמל שאמה-הכהן: צהריים טובים.

כרמל שאמה-הכהן: ברוכות וברוכים הבאים לוועדת הכלכלה.

כרמל שאמה-הכהן: כבוד סגנית השר גילה גמליאל.

כרמל שאמה-הכהן: הבקשה שהגיעה היא בעצם בקשה משותפת גם שלך, סגנית השר וגם של התאחדות הסטודנטים, להקדיש ישיבה לרגל יום הסטודנט הלאומי שעוסקת בתחום התחבורה.

כרמל שאמה-הכהן: לכן בחרנו להעמיד על סדר היום שני סעיפים: הראשון הוא הצעת חוק לתיקון פקודת התעבורה (עידוד תחבורה ציבורית), התשס"ט-2009 של חברי הכנסת דב חנין, משה גפני, זבולון אורלב ורשימה ארוכה של חברי כנסת אחרים, וכן סעיף נוסף:

כרמל שאמה-הכהן: הצעת חוק לתיקון פקודת התעבורה (עידוד תחבורה ציבורית), התשס"ט-2009 של חברת הכנסת ליה שמטוב.

כרמל שאמה-הכהן: ב-13 ביולי 2010 הוחלט לאחד בין שתי הצעות החוק.

כרמל שאמה-הכהן: לא צריך להכביר מילים על הרלוונטיות: הצרכנים העיקריים והישירים של התחבורה הציבורית זה ציבור הסטודנטים.

כרמל שאמה-הכהן: תחבורה ציבורית, לצערי, זה לא דבר שמדינת ישראל יכולה כרגע להתגאות בו.

כרמל שאמה-הכהן: יש לנו הרבה גאוות אחרות – בתחום של תחבורה ציבורית יש לנו עוד הרבה לאן להתקדם.

כרמל שאמה-הכהן: הממשלה הזאת ומשרד התחבורה בראשות השר ישראל כץ באמת החליפו "דיסקט" ומשקיעים עשרות מיליארדי שקלים – זה לא סוד – גם בתחום הרכבות וגם בתחום הסעת המונים.

כרמל שאמה-הכהן: אני מקווה שהרכבת הקלה בירושלים כבר באוגוסט - חוק אחרון שנותר לנו להעביר פה בוועדה – תצא לדרך.

כרמל שאמה-הכהן: בעניין הרכבת הקלה בת"א – עודכנו השבוע שבקרוב העבודות, אבל אלה דברים יותר ארוכים.

כרמל שאמה-הכהן: יש רפורמה בקווי האוטובוסים בגוש דן שעומדת לצאת לדרך ב-1 ביולי.

כרמל שאמה-הכהן: גם אני כצעיר וסטודנט עד לא מזמן עומדים לרשות הדרישות של התאחדות הסטודנטים ושלך, סגנית השר.

כרמל שאמה-הכהן: את ראשונת הדוברים, בבקשה.

גילה גמליאל: אכן אני רוצה לברך אותך, יושב ראש הוועדה, על עצם שמעצם הפנייה כבר נעניתם לכך מפאת חשיבות הנושא.

גילה גמליאל: פנה אליי יושב ראש התאחדות הסטודנטים הארצית איציק שמולי, ויחד אנחנו מנסים לקדם רפורמות מול שר התחבורה.

גילה גמליאל: הייתה לנו פגישה מאוד טובה עם השר, ובעקבותיה הוקמה ועדה לטיפול בנושא התחבורה הציבורית וסיוע לציבור הסטודנטים והסטודנטיות בישראל.

גילה גמליאל: היו מספר פגישות, אבל עדיין אין בשורה גדולה, אבל איציק יפרט בהמשך לגבי העניין הזה.

גילה גמליאל: נכון לציין היום את הנושא בישיבת הוועדה, לבחון גם את החוקים הרלוונטיים ולראות הכיצד ניתן יהיה לסייע גם הלכה למעשה.

גילה גמליאל: אנחנו כאן לפתוח את הדיון ולשמוע כאן את כולם ולבחון מה ניתן לקדם מהוועדה.

כרמל שאמה-הכהן: חבר הכנסת דב חנין, ראשון הדוברים.

כרמל שאמה-הכהן: בבקשה.

דב חנין: תודה רבה לך, אדוני היושב ראש; תודה גברתי סגנית השר על השתתפותך, נציגי התאחדות הסטודנטים.

דב חנין: אני שותף לדעה שנאמרה פה – מעטים הם הנושאים שיש להם רלוונטיות כל כך גדולה לחיי היום יום של סטודנטים, כמו תחבורה ציבורית.

דב חנין: החלטת הוועדה להקדיש את הדיון שלה ביום הזה דווקא לחוק קידום תחבורה ציבורית היא החלטה מתבקשת, נכונה וראויה.

דב חנין: החוק הזה עובר דרך ארוכה וקשה בכנסת.

דב חנין: הוא התחיל את דרכו כהצעת חוק פרטית עוד בכנסת הקודמת.

דב חנין: הוא כבר עבר קריאה טרומית בכנסת הזאת בתחילת דרכה של הכנסת, ואתה, אדוני היושב ראש – היושב ראש השלישי שמנהל דיונים בהכנתה של הצעת החוק הזאת לקריאה ראשונה.

דב חנין: אני מקווה שבישיבה הזאת נסיים את הקריאה הראשונה ונשאיר נושאים שהם עדיין פתוחים להמשך ההכנה בקריאה שנייה ושלישית.

דב חנין: אני חייב רק לומר שברמה האישית החוק הזה שבר את השיא אצלי בזמן שעבר מהקריאה הטרומית ועד הקריאה הראשונה – כבר שברנו את השיא, כמובן, במשך הזמן.

דב חנין: אני מקווה שלא נאריך יותר ונסיים את ההכנה לקריאה ראשונה בישיבה הזאת כדי שנוכל להמשיך אחר כך לקדם את החוק במהירות.

דב חנין: אני רק רוצה לציין בתודה ובהערכה את העבודה הרבה שעשו אנשי משרדי הממשלה השונים על הכנת הצעת החוק לשלב הזה; כמובן, אנשי משרד התחבורה, משרדי ממשלה אחרים: משפטים, הגנת הסביבה ואחרים שתרמו את הערותיהם.

דב חנין: הייתה לנו ישיבה מאוד פרודוקטיבית עם פורום ה-15 והשלטון המקומי, וחלק מההערות שלהם הופנמו.

דב חנין: יש כמה הערות נוספות שנצטרך להמשיך לדון בהן בהכנה לקריאה השנייה והשלישית.

דב חנין: אני גם רוצה להודות, כמובן, לצוות שלי שהשקיע הרבה מאוד מאמצים ועבודה בהכנת החוק לשלב הזה.

כרמל שאמה-הכהן: תודה רבה.

כרמל שאמה-הכהן: הדובר הראשון- -

ליה שמטוב: אפשר גם לברך?

כרמל שאמה-הכהן: בבקשה.

כרמל שאמה-הכהן: חברת הכנסת ליה שמטוב, בבקשה.

ליה שמטוב: אדוני היושב ראש, ביום הסטודנט שאנחנו מקיימים בכנסת, אני קודם כול רוצה לברך אותך, סגנית השר, וגם את הסטודנטים שהגיעו לפה.

ליה שמטוב: זה שבחרתם ביום הזה במיוחד לקדם את חוק עידוד התחבורה הציבורית, וכמו שדב אמר – זה לקח כל כך הרבה זמן – זה מבורך מאוד ביום הזה.

ליה שמטוב: אני רוצה להתמקד דווקא בתחבורה הציבורית בפריפריה כמי שגרה בפריפריה, בנצרת עלית.

ליה שמטוב: המון סטודנטים שלומדים במכללת "כינרת" ובמכללת "תל-חי", ואמנם בעיית התחבורה קיימת בכל הארץ, אבל במיוחד בפריפריה.

ליה שמטוב: לא מזמן קראתי בעיתון מקומי על יוזמה של סטודנט שהיה ברשות המקומית לא עזרו לו, ופנה לכל המוסדות עד שלבד, ביוזמה שלו, הוא פנה לחברה פרטית, והיום יותר מעשרים סטודנטים רק מנצרת עלית מגיעים למכללה.

ליה שמטוב: אם לא נוסעים באוטו נוסעים מנצרת עלית עד למכללת "כינרת" יותר משעה וחצי או שעתיים בזמן שזה נסיעה של חצי שעה מקסימום.

ליה שמטוב: אני שוב מברכת את כולם ומקווה שנתקדם עם הצעת החוק.

כרמל שאמה-הכהן: הדובר הראשון שלנו הוא יושב ראש התאחדות הסטודנטים איציק שמולי.

כרמל שאמה-הכהן: בבקשה.

איציק שמולי: תודה רבה, אדוני היושב ראש.

איציק שמולי: קודם כול אני חייב להודות לך על שנעתרת לבקשתנו המשותפת יחד עם סגנית השר והסכמת לקיים את הדיון החשוב הזה דווקא ביום הסטודנט הלאומי.

איציק שמולי: זאת אחת הוועדות שאנחנו יותר מרגישים בה בנוח, ואפשר לומר אפילו – "בבית".

איציק שמולי: זאת ועדה שבדרך קבע היא קשובה לסטודנטים, ואני יכול דווקא ביום הזה לברך על כך.

איציק שמולי: בהזדמנות הזאת אני חושב שיש חשיבות מאוד גדולה שדווקא ביום חגם הסטודנטים יידעו לציין לטובה את השרים ואת חברי הכנסת שתומכים בהם באופן עקבי, ובטח בעניין של התחבורה הציבורית.

איציק שמולי: אני יכול לומר לכם שיש לנו תמיכה מאוד גדולה גם מסגנית השר גילה גמליאל, שאמנם כבר לא סטודנטית, אבל עניין של עלויות המחייה של הסטודנטים עדיין מטריד אותה- -

דב חנין: היא לא כל כך מזמן הייתה סטודנטית.

איציק שמולי: היא כנראה תתחיל עוד מעט גם תואר חמישי, אז אנחנו מצפים ומחכים.

איציק שמולי: וכמובן, שר התחבורה שאנחנו מאוד התרשמנו מהנכונות שלו לבוא לקראתנו בעניין הזה.

איציק שמולי: וכמובן, חברי הכנסת חנין ושמטוב שהיוזמות שאתם מקדמים, גם בתחום התחבורה הציבורית – פשוט רק לברך על זה.

איציק שמולי: הדיון הזה הוא למעשה דיון המשך לדיונים קודמים שהתקיימו כאן בוועדת הכלכלה שדיברו על החשיבות של עידוד תחבורה ציבורית בקרב הציבורית.

איציק שמולי: יש לזה חשיבות גם ברמת הכלל.

איציק שמולי: אני מאמין שכל מי שיושב בחדר יודע את זה, גם מטעמים אקולוגיים וכלכליים, אבל גם מנקודת מבטו של הסטודנט.

איציק שמולי: היום הדבר המרכזי שמטריד סטודנטים באקדמיה מבחינה כלכלית זה כבר לא שכר הלימוד כי בעניין שכר הלימוד פחות או יותר הצלחנו להגיע להסכמות עם הממשלה – זה עלויות המחיה, ובעיקר התחבורה והדיור.

איציק שמולי: לכן הרלוונטיות והדחיפות של הדיון הזה הם ברורים.

איציק שמולי: בשנת 2007 יצא לדרכו פרויקט "חופשי סטודנטיאלי" שמעניק לנו, לסטודנטים, כ-50% הנחה בתוך הערים הגדולות כאשר אנחנו משתמשים בתחבורה הציבורית.

איציק שמולי: זה פרויקט חשוב, שאנחנו רואים שבסופו של דבר כולם נענים לו, אנחנו רואים את זה בקמפוסים.

איציק שמולי: צריך לומר מילה טובה לממשלה שהתחילה אותו כפיילוט, ולבסוף בהמשך הרחיבה אותו למקומות נוספים, וצריך לברך על כך.

איציק שמולי: יחד עם זאת המהלך עדיין לא הושלם.

איציק שמולי: התחבורה הציבורית בתוך הערים זה דבר חשוב, אבל הזכירו כאן קודם את חשיבות הפריפריה, ולכן חשיבות המהלך המשלים של עידוד תחבורה ציבורית, גם בתחבורה הציבורית הבין-עירונית, זה דבר שלדעתנו, צריך לבוא כצעד משלים לצעד הקודם שנעשה.

איציק שמולי: העלינו את הדברים האלה, כמובן, גם מול שר התחבורה שהסכים איתנו בצורה די מוחלטת.

איציק שמולי: הייתי שם וגם גילה, היית נוכחת.

איציק שמולי: למעשה, הוא הנחה את הצוות המקצועי במשרדו, בראשותו של מר יהודה אלבז, לבחון את היישום של הדבר הזה, שגם הוא יוכל להתייחס בהמשך.

איציק שמולי: אנחנו קיימנו ועדיין מקיימים סדרה של פגישות במשרד התחבורה שנחלקות לשניים: עד כה דיברנו בעיקר על תדירות הקווים לקמפוסים, על הנגישות של הקווים לקמפוסים.

איציק שמולי: יש מכללות שהזכירה קודם לכן חברת הכנסת ליה שמטוב שהקווים פשוט לא מגיעים אליהן, וזאת בעיה רצינית מאוד.

איציק שמולי: עד כה באותה וועדה דיברנו בעיקר על העניין הזה.

איציק שמולי: לצערי, לעומת הפתיחות הגדולה שיש במשרד התחבורה בראשותו של מר יהודה אלבז בכל נושא של קידום העניין של הנגישות והתדירות של הקווים, בעניין הפחתת התעריפים עדיין אין לנו בשורה גדולה.

איציק שמולי: אני מאוד מקווה שהקידום של הצעות החוק בעזרתה של הוועדה הזאת יוכל לסייע לנו להאיץ ולהחיש את התהליך הזה.

איציק שמולי: אני רוצה להתייחס לעוד שני דברים: כיום אין מדיניות של עידוד שימוש בקרב הסטודנטים בתחבורה ציבורית בינעירונית.

איציק שמולי: יש אמירה שנזרקת כל פעם לאוויר שיש 10% גורף או משהו כזה; זאת אמירה שאין מאחוריה הרבה.

איציק שמולי: היום ההנחות שניתנות לסטודנטים בקווי האוטובוס בתחבורה הציבורית הבינעירונית הן הנחות נקודתיות, ואותו הדין לגבי רכבת ישראל – יש הנחות, אבל זה בטח לא משהו ברמה של מדיניות.

איציק שמולי: נקודה אחרונה – מה קורה בעולם: אנחנו, כמובן, לא ממציאים את הגלגל.

איציק שמולי: עידוד השימוש של סטודנטים בתחבורה ציבורית, אדוני היושב ראש, זה דבר שנעשה בכל העולם.

איציק שמולי: יש מקומות בארצות-הברית, כמו סקרמנטו, שתדירות השימוש של סטודנטים עלתה בכ-70%.

איציק שמולי: אז אם מרשתים כאן את כל הארץ בפסי רכבת זה דבר מבורך, כי מחברים את הפריפריה למרכז, אבל אנחנו צריכים לוודא שגם יהיה מי שיעלה על הקרונות האלה.

איציק שמולי: אני אומר לך מידיעה: ברגע שנעודד סטודנטים להשתמש בתחבורה הציבורית אין שום סיבה שהם לא יעשו את זה וישאירו את הרכבים או לא יקנו בכלל רכבים במחירים הגבוהים של מחירי הדלק, ופשוט יגבירו את השימוש בתחבורה הציבורית.

כרמל שאמה-הכהן: לפני שנמשיך ברשימת הדוברים אני רק יכול לבקש מכם:

כרמל שאמה-הכהן: יש לנו הצעת חוק שמונחת לדיון, ויש לנו מסגרת זמן.

כרמל שאמה-הכהן: אם הדוברים יבחרו להאריך בדברים הרעיוניים יכול להיות שלא נשלים את ההכנה לחקיקה לקריאה ראשונה.

כרמל שאמה-הכהן: זוהי בחירת

כרמל שאמה-הכהן: כם, זה יומכם, אני משאיר את זה לשיקול דעתכם.

כרמל שאמה-הכהן: אז כל אחד שישים לב לא להיסחף בדיבור כי אנחנו רוצים לנסות להשלים היום את הצעת החוק שתתקדם במסלול החקיקה.

כרמל שאמה-הכהן: לכן כל אחד ישתדל, בבקשה, לדבר בקצרה.

כרמל שאמה-הכהן: הדובר הבא, מר אלי דלל, סגן ראש עיריית נתניה.

כרמל שאמה-הכהן: בבקשה.

אלי אפללו: קודם כול אני רוצה לברך את הסטודנטים בעבר כי הייתי יושב ראש אגודת הסטודנטים בתל-אביב, אז כך שיש לי מקום חם בלב לסטודנטים.

אלי אפללו: מי שלא יודע – גם שר התחבורה ישראל כץ היה יושב ראש התאחדות הסטודנטים.

אלי אפללו: כך שגם לו יש מקום חם בלב.

איציק שמולי: גם גילה.

יהודה אלבז: אתה אומר – יש עתיד לנציגים.

אלי אפללו: יש עתיד לנציגים, נכון.

ליה שמטוב: גם אלכס מילר היה, ועכשיו הוא חבר כנסת.

אלי אפללו: אני רוצה לברך את יו"ר הוועדה חבר הכנסת כרמל שאמה, את גילה גמליאל, סגנית השר, את חבר הכנסת דב חנין ואת חברת הכנסת ליה שמטוב.

אלי אפללו: כמובן, אני מברך על החוק הזה, על היוזמה.

אלי אפללו: אבל אמרתי את זה, ואני אחזור שוב: שכחו את הרשויות המקומיות בבית.

אלי אפללו: לא שיתפו בחוק הזה את הרשויות המקומיות.

אלי אפללו: רק לפני כחודשיים התחלנו בדיון הקודם את שיתוף הפעולה עם משרד התחבורה בנושא הזה.

אלי אפללו: יש לנו, כמובן, קשר טוב עם נציגי משרד התחבורה הציבורית או אגף התחבורה הציבורית.

אלי אפללו: יושב פה מר אלבז.

אלי אפללו: רק לפני כשבוע ישבנו יחד כדי לנסות לקדם את הנושא של התחבורה הציבורית בנתניה, בסביבה ובכלל.

אלי אפללו: הבעיות שמטרידות אותנו בחוק הזה הן בעיות גדולות מאוד.

אלי אפללו: גם בהצעה שהובאה היום חלק מן הדברים לא הובאו לידי ביטוי.

אלי אפללו: אני רק אציין בקצרה את הנקודות.

אלי אפללו: אבל לפני זה אני חייב לומר: בישיבה האחרונה ביקשנו לעשות סקר, כי לא ייתכן שלא יהיה סקר מדוע לא נוסעים בתחבורה ציבורית.

אלי אפללו: חייב להיעשות סקר, לראות מהן הבעיות.

אלי אפללו: משקיעים הרבה מאוד בתשתיות – השאלה היא באיזה כיוון.

אלי אפללו: אני מברך את משרד התחבורה על כל מה שנעשה בצד התחבורתי לאורך השנים האחרונות, אבל חייבים לעשות סקר לדעת מדוע לא נוסעים בתחבורה הציבורית.

אלי אפללו: אני הייתי רוצה לראות לא רק סטודנטים, לא רק אנשים קשי יום, אלא גם אנשים מן המעמד הבינוני והגבוה נוסעים בתחבורה ציבורית: ברכבות, ברכבות קלות, באוטובוסים וכן הלאה.

אלי אפללו: לצערי, הנושא של תחבורה ציבורית נראה, או לפחות מקבל סטיגמה של נסיעה לעניים.

אלי אפללו: אז סבסוד פה-סבסוד שם, אבל חייבים לשפר את התחבורה הציבורית.

אלי אפללו: אנחנו מברכים על החוק בתנאי שייכנסו ההסתייגויות שלנו.

אלי אפללו: עיגון חובותיו של משרד התחבורה בחוק: נקודה שנייה זה הגדרת תפקיד משרד התחבורה בליווי הרשויות המקומיות.

אלי אפללו: כלומר חייבים להגדיר את שיתוף הפעולה בהכנת תוכניות.

אלי אפללו: לא יכול להיות שיהיו תוכניות חד-צדדיות.

אלי אפללו: נושא של מקורות המימון: בחוק הקודם, או לפחות הטיוטה שלו, דיברה על כך שהשתה של עלויות בתחבורה הציבורית יהיו על הרשות.

אלי אפללו: זה לא הגיוני ולא נכון וגם בלתי אפשרי להשית דבר כזה על הרשות המקומית.

אלי אפללו: דבר נוסף שהיה בחוק, ולא ראיתי שיצא: צמצום מקומות חנייה וקביעת אחוזים.

אלי אפללו: לא יכול להיות דבר כזה.

אלי אפללו: כי אם אני רוצה להגדיל מקומות חנייה ליד מקומות תחבורה ציבורית, לדוגמה – יש לנו תחנת רכבת בנתניה צפון, ושם יש הגבלת מצוקה לחנייה.

אלי אפללו: אז לא יכול להיות שיבואו עם משהו כללי ויגידו שמקטינים חנייה ברשות מקומית.

אלי אפללו: לא ייתכן דבר כזה – להשית את זה בצורה שאין לה איזשהו שכל או מחשבה מאחורי זה.

אלי אפללו: הנושא של רשות מטרופולינים לא נלקח בחשבון בחוק.

אלי אפללו: צריך לתת לזה את הדעת.

אלי אפללו: ישבנו גם עם דב חנין בנושא הזה יחד עם עיריית תל-אביב לפני כחודש לנסות לראות איך מיישמים בחוק גם את הנושא של הרשות המטרופולינים.

אלי אפללו: תודה.

כרמל שאמה-הכהן: תודה רבה.

כרמל שאמה-הכהן: הדוברת הבאה סתיו ארז, ראש מחלקת אקדמיות, התאחדות הסטודנטים.

סתו ארז: תודה רבה על הדיון.

סתו ארז: אני אנסה לקצר כדי שנוכל להעביר את החוק, אז רק עוד מספר נקודות.

סתו ארז: דבר ראשון אני אשמח לפרט קצת על הסקר שנעשה.

סתו ארז: בעקבות הדיון הקודם הוחלט שייערך סקר שינסה לבחון את השימוש של סטודנטים בתחבורה הציבורית, להבין את הצרכים, להבין את המאפיינים, ולהבין איפה נמצאים הפערים כדי שנוכל לתקן ולשפר.

סתו ארז: המון תודה מגיעה פה ליהודה אלבז ממשרד התחבורה שהקים את הצוות הזה, שיצר אתנו קשר.

סתו ארז: אנחנו בעצם פועלים בשני מישורים: האחד מול משרד התחבורה ועוד מישור מצומצם מול חברת "אדליה" שעובדת עם משרד התחבורה.

סתו ארז: אנחנו מתחילים למפות על-פי אזור גיאוגרפי את המוסד האקדמי שנמצאים בו – מוסד-מוסד.

סתו ארז: אנחנו בוחנים היכן הסטודנטים גרים, מאין לאן הם נוסעים, האם הם מגיעים למוסד האקדמי מן הבית, ממקום העבודה?

סתו ארז: האם הם נוסעים בתחבורה ציבורית – אם כן, באיזה סוג של תחבורה ציבורית, האם יש משהו שיעודד אותם להשתמש בזה יותר.

סתו ארז: זה סקר מאוד מקיף ומאוד מקצועי.

סתו ארז: אני רוצה להתחבר לדברים של חברת הכנסת שמטוב ולהסביר שבחרנו בארבעה מוסדות ראשונים שנמצאים בפריפריה משני הטעמים שאת אמרת: דבר ראשון, מצב התחבורה בפריפריה הוא הרבה פחות טוב ממצב התחבורה בשאר הארץ, ושנית, בעקבות הצעת החוק שמטרתה, בין היתר, לעודד את התחבורה הציבורית בפריפריה.

סתו ארז: לכן התחלנו עם מכללת "תל-חי" ועם מכללת "כינרת" – בדיוק שתי המכללות שאת ציינת – וכן מכללת "גליל מערבי" ומכללת "עמק יזרעאל".

סתו ארז: אלה ארבעת המוסדות הראשונים שנבחנים.

סתו ארז: זה רק עדכון ולהגיד המון תודה.

סתו ארז: ללא ספק זה ישפר את איכות הנסיעה, ובהחלט יגדיל את השימוש בתחבורה הציבורית על-ידי סטודנטים.

סתו ארז: דבר שני שאני רוצה לגעת בו הוא משהו יותר אופרטיבי שלשם כך אנחנו כאן.

סתו ארז: אנחנו רוצים הנחה כוללת בתחבורה הציבורית.

סתו ארז: לא 10% נקודתיים לכל 14 ומעלה בתחבורה בינעירונית, אלא רוצים באופן קבוע 50% בכל התחבורה הציבורית, לא רק בנסיעות הבינעירוניות, אלא גם ברכבת, במוניות השירות שעלו פה בפעם הקודמת.

סתו ארז: יש לזה חשיבות מאוד גדולה- -

בן בדרי: גם עכשיו אנחנו פה.

סתו ארז: אנקדוטה קטנה: ביפן סבסדו באופן מלא את התחבורה הציבורית לסטודנטים לשנה בערך.

סתו ארז: השימוש עלה, ואז ביטלו את ההטבה הזאת.

סתו ארז: הם ראו שהשימוש עלה ב-20% אחרי שהם העלו את המחיר יחסית למה שהיה לפני כן.

סתו ארז: אנחנו למדים מזה שיכול להיות שינוי תודעתי.

סתו ארז: אם היום ניתן את ההנחה הזאת לסטודנטים אנחנו יכולים ליצור מצב שכשהם מפסיקים להיות סטודנטים, המשכורות שלהם עולות, והם ממשיכים להשתמש בתחבורה הציבורית.

סתו ארז: זה מה שחשוב להבין פה.

סתו ארז: ההנחה היום בתחבורה הציבורית היא השקעה מאוד טובה בעתיד לאוכלוסייה שהיא לא חלשה מבחינה סוציו אקונומית.

סתו ארז: זאת ראייה וחשיבה לטווח ארוך של השקעה קונקרטית שתניב בחזרה בעתיד.

סתו ארז: הנושא האחרון שאני אדבר עליו בקצרה הוא נושא שמשרד התחבורה התחיל לטפל בו, אבל טרם ראינו תוצאות כשבעצם הדיון התקיים בוועדת החינוך לפני חודשיים – בנושא ההנחה לסטודנטים שלומדים במכינות הנדסאים ואמנויות.

סתו ארז: אף על פי שהם מוכרים במל"ג כסטודנטים ואף על פי שוועדת החינוך אמרה באופן מאוד ברור שהם סטודנטים, והם זכאים להנחה בתחבורה הציבורית- -

גילה גמליאל: שר התחבורה אישר את זה כבר.

סתו ארז: משרד התחבורה אישר, והם עובדים איתנו על הנושא הזה.

סתו ארז: מאוד חשוב לנו להעלות את זה, ואנחנו מודים להם על הטיפול.

סתו ארז: חשוב לנו שזה יקרה לפני תחילת השנה הבאה.

סתו ארז: מספיק זמן עבר גם מהישיבה הקודמת.

סתו ארז: הם כבר כמה שנים לא מקבלים את ההנחה שמגיעה להם בתחבורה הציבורית.

סתו ארז: חבל, כי הם סטודנטים לכל דבר.

גילה גמליאל: יהודה יענה תוך כמה זמן זה יהיה.

סתו ארז: אנחנו מאוד נשמח לקדם את העניין הזה כמה שיותר מהר.

סתו ארז: ברור לנו שעובדים על זה, ואנחנו מבקשים לזרז את זה כמה שיותר.

סתו ארז: זה נושא מאוד חשוב ואקוטי לנו.

כרמל שאמה-הכהן: תודה רבה.

כרמל שאמה-הכהן: שמעון דהרי, יו"ר ארגון מוניות השירות בישראל.

שמעון דהרי: הקשבתי קשב רב לכמה חברים שנאמו פה, ומלבד הגברת הזאת לא הזכירו את מוניות השירות שמסיעות כ-400 אלף נוסעים ביום ופרוסות בכל הארץ.

שמעון דהרי: אנחנו גוף שמורגש חזק בארץ, ומסיעים המון, והיינו גם רוצים להשתלב בעניין הזה.

שמעון דהרי: מה גם שכיום נוסעים איתנו אלפים רבים של סטודנטים ומשלמים מחירים מלאים.

שמעון דהרי: למה לא יוכלו לנסוע גם איתנו בהנחות.

שמעון דהרי: הייתי רוצה שהוועדה תדאג לעניין הזה.

שמעון דהרי: תודה.

כרמל שאמה-הכהן: תודה על הדברים הקצרים.

כרמל שאמה-הכהן: רן לבנה, יושב ראש אגודת הסטודנטים, אוניברסיטת תל-אביב.

רן לבנה: אני אוותר על זכות הדיבור שלי כדי שנתקדם.

דב חנין: תודה בשם ציבור הסטודנטים.

כרמל שאמה-הכהן: יובל אגמון, יו"ר אגודת הסטודנטים, אוניברסיטת ירושלים.

יובל אדמון: אני גם ויתרתי.

איציק שמולי: יש משמעת קואליציונית אצל הסטודנטים.

כרמל שאמה-הכהן: יונתן קדם מהתאחדות הסטודנטים.

יונתן קדם: כנ"ל.

גילה גמליאל: אולי כדאי לשאול את שמעון: בקווים שמדברים עליהם שהם בעייתיים, איזה מענה מוניות השירות יכולות לתת?

שמעון דהרי: אנחנו נוכל לשבת עם מר יהודה אלבז ולתת מענה.

שמעון דהרי: אין גוף בארץ בנושא התחבורה הציבורית שיכול לתת את המענה – בין אם זה למושבים ובין אם זה לפריפריות – אין כמו מוניות השירות עם הגמישות, עם התדירות.

שמעון דהרי: פשוט מתעלמים משום מה.

שמעון דהרי: מעבר לאי הצדק שקיים פה יש ניגוד אינטרס ציבורי.

כרמל שאמה-הכהן: תודה.

כרמל שאמה-הכהן: עידן גורסקי, הקליניקה לאיכות הסביבה.

כרמל שאמה-הכהן: בבקשה.

עידן גורסקי: דבר ראשון, אני רוצה להגיד שבהחלטת הממשלה שהתקבלה ביום ראשון 20 בפברואר 2011, אישרה הממשלה שורה של צעדים להוזלת התעריפים של התחבורה הציבורית.

עידן גורסקי: זה כחלק מחבילת הצעדים להקל על הציבור, בייחוד הנחה של 10% לתושבי הפריפריה.

עידן גורסקי: אנחנו עשינו בדיקה שלנו של המצב הנוכחי ביישובי הפריפריה, ואנחנו מגלים שהמחירים לא מאוזנים בין יישובי הפריפריה לבין יישובים אחרים.

עידן גורסקי: לדוגמה, במסמך הזה בחנו את הדירוג החברתי-הכלכלי של ציבור מסוים, ובחנו את מחיר הנסיעה באותו יישוב.

עידן גורסקי: אני לא אלאה אתכם בפרטי החישובים כי אני לא עשיתי את כל החישובים בעצמי, אבל בסופו של דבר נוצר מדד הוגנות.

עידן גורסקי: מדד ההוגנות הזה נע בין 1-0, כאשר 1 היא התוצאה הכי לא הוגנת שיכולה להיות, ו-0 היא התוצאה מאוד הוגנת.

עידן גורסקי: אני אתן דוגמה את העיר נצרת: עיר המדורגת שלוש במדד החברתי הכלכלי.

עידן גורסקי: עם זאת מחיר הנסיעה באוטובוס הוא 5.1 ₪.

עידן גורסקי: זאת אומרת זה הדירוג השלישי הכי יקר.

עידן גורסקי: זוהי דרגת המחיר השלישית בגובהה.

עידן גורסקי: כמו-כן זאת דוגמה לעיר הנופלת בקטגוריה המצערת של מדד הוגנות 1.

עידן גורסקי: לעומת זאת קריית טבעון מדורגת 8 במדד החברתי-כלכלי, וגם שם משלמים אותו סכום נסיעה.

עידן גורסקי: זאת דוגמה ל-0.83 במדד ההוגנות.

עידן גורסקי: לשם השוואה קיצונית אחרת – בשפרעם שגם היא מדורגת 3 משלמים 2.5 ₪ לנסיעה.

עידן גורסקי: מי יכול להסביר לי את זה?

עידן גורסקי: אני לא מצליח להבין.

בן בדרי: אני.

בן בדרי: כמה אשדוד מדורגת?

עידן גורסקי: אין לי פה הנתון של אשדוד, אבל אני אגיד לך.

בן בדרי: - - -

עידן גורסקי: רמת השרון – עיר שמדורגת 9 במדד החברתי הכלכלי – עדיין המחיר בה נמוך מאשר בירושלים שמדורגת 5.

עידן גורסקי: בירושלים המדורגת 5, מחיר הנסיעה בה הוא 6.2 ₪.

עידן גורסקי: איך אפשר להסביר את זה?

עידן גורסקי: מעבר לזה ערים כמו הוד השרון וקריית טבעון שהזכרתי כבר מדורגים 8 בדירוג המדד החברתי הכלכלי, ושם משלמים 5.8 ₪.

עידן גורסקי: לעומת זאת בחיפה עם דירוג 7 משלמים בדיוק כמו ברמת השרון שמדורגת 9.

עידן גורסקי: יש המון אי סדרים במחירים – זה נע מערים מאוד עשירות שמשלמות מעט מאוד לערים מאוד עניות שמשלמים בהן כמו בערים עשירות מאוד.

עידן גורסקי: תודה.

כרמל שאמה-הכהן: אילן קרני, מנכ"ל חברת מטרופולין.

אילן קרני: אני פשוט רוצה לחזק את הסטודנטים כאחד שמפעיל גם תחבורה ציבורית בפריפריה, באזור הנגב.

אילן קרני: היה מהלך מאוד יפה של משרד התחבורה ושל האוצר.

אילן קרני: בפריפריה יש כרטיס סטודנטיאלי מרחבי שהוזיל את העלויות ב-50%, וזה עובד.

אילן קרני: זה קייטם ברמת הנגב, הסטודנטים באשלים, בירוחם, בדימונה.

אילן קרני: אנחנו גם חיברנו את מצפה רמון לנושא הזה.

אילן קרני: זה מהלך שבמפורש אפשר לראות את אותותיו.

גילה גמליאל: ובבינעירוני?

אילן קרני: אני מדבר על הבינעירוני.

גילה גמליאל: 10%.

אילן קרני: 50%.

אילן קרני: זה כרטיס סטודנטיאלי סמסטריאלי או שנתי.

אילן קרני: ההנחה לסטודנטים היא 50% למרחב הדרום.

איציק שמולי: כל מטרופולין חיפה, כל מטרופולין באר-שבע.

גילה גמליאל: למה לא להרחיב את המטרופולין?

אילן קרני: אני מצטרף לסטודנטים.

שמעון דהרי: אתם מסובסדים, לא? אתה לא נותן הנחה מכיסך?

אילן קרני: גם אני נותן הנחה של 17% בסיפור הזה.

שמעון דהרי: המדינה משלמת לך את הכסף הזה.

שמעון דהרי: מה הפטנט?

אילן קרני: גם אני נותן הנחה של 17% בעניין הזה.

שמעון דהרי: עם סובסידיה של 4-3.5 מיליארד שקל בשנה- -

אילן קרני: שלא תתבלבל, אמרתי שהאוצר ומשרד התחבורה- -

שמעון דהרי: יש לנו תחבורה הכי טובה בעולם.

אילן קרני: - - נטלו את החלק הארי, וגם המפעיל לוקח חלק בנושא הזה.

אילן קרני: וזה כדי לעודד תחבורה ציבורית.

שמעון דהרי: גם מוניות השירות זה תחבורה ציבורית.

אילן קרני: אני לא נגד המוניות, אני בעד הסטודנטים.

שמעון דהרי: ההבדל הוא שאתה מקבל כסף מהמדינה, ואני לא מקבל.

שמעון דהרי: אני לא יכול להסיע את כולם, ואתה מסיע את כולם.

כרמל שאמה-הכהן: תודה רבה.

כרמל שאמה-הכהן: אנחנו עוברים לדיון בחוק.

גילה גמליאל: אפשר לפני כן לשמוע את אלבז?

כרמל שאמה-הכהן: אבל הוא לא מבקש לדבר.

גילה גמליאל: אבל אנחנו רוצים לשמוע אותו.

גילה גמליאל: זה שהוא לא ביקש זה עניין אחר.

יהודה אלבז: על מה?

גילה גמליאל: אם אתה יכול להגיב על הדברים שנאמרו כאן באופן כללי.

יהודה אלבז: אולי הערה קטנה מאוד.

יהודה אלבז: אנחנו אכן מתכוננים לקראת שנת הלימודים הבאה להכניס לכרטיס הסטודנט גם את תלמידי המכללות להנדסה ובתי ספר לאמנויות.

גילה גמליאל: זה נסגר בפגישה שהיינו עם יושב ראש ההתאחדות ועם שר התחבורה.

יהודה אלבז: כן.

יהודה אלבז: אני מאוד מקווה שכל הלוגיסטיקה הלא פשוטה מסביב לזה, כי התהליך המנהלי שונה בין הסטודנטים לבין המכללות להנדסה.

יהודה אלבז: אני מאוד מקווה שזה ייגמר בזמן ובצורה טובה.

גילה גמליאל: יש משהו שאפשר לעזור כדי שזה יהיה יותר מהר?

יהודה אלבז: אני מניח שעם התאחדות אנחנו נפתור את הבעיה הזאת, כך שמשנה הבאה גם בתי הספר להנדסה ובתי הספר לאמנויות יהיו חלק מזה.

יהודה אלבז: כך, לדעתי, יושלם כל מהלך הצירוף של ההשכלה הגבוהה במדינת ישראל לכרטיס הסטודנט.

יהודה אלבז: החברים העלו פה את הבעיה של התחבורה הבינעירונית.

יהודה אלבז: כרגע אין למשרד התחבורה הרבה לתרום בנושא הזה, זה רק עניין של תקציב.

יהודה אלבז: אם המדינה יועמד תקציב מתאים לנושא הזה, והמדינה תחשוב שהיא מוכנה להקדיש תקציב לזה אנחנו נשמח להסדיר את ההנחה גם בקווים בינעירוניים.

יהודה אלבז: אנחנו צריכים להבין שבקווים בינעירוניים אנחנו מדברים על סדרי גודל הרבה יותר גדולים מהתקציבים הנוכחיים, ואני מאוד בספק אם כל סדרי העדיפויות בהקצאת התקציב- -

לאה ורון: יש לכם הערכה לגובה התקציב כדי להחיל את ההנחות על הקווים הבינעירוניים?

יהודה אלבז: יש לנו הערכה.

מיכה פרלמן: בזמנו נעשתה עבודה שכלל ההנחות בכלל התחבורה הציבורית הבינעירונית, לרבות רכבת, יהיו כ-100 מיליון שקל בשנה.

יהודה אלבז: כרגע יש 30-20 מיליון שקל שמוקדשים להנחה לסטודנטים.

לאה ורון: אז מדובר ב-70 או בסך-הכול ב-130?

יהודה אלבז: ב-70.

יהודה אלבז: עוד 70 מיליון שקל, שזה לא מעט.

גילה גמליאל: גם לא הרבה.

גילה גמליאל: מה לגבי המוניות?

יהודה אלבז: מוניות השירות הם חלק בלתי נפרד מהתחבורה הציבורית.

יהודה אלבז: אנחנו באמת מתייחסים לזה ברצינות.

יהודה אלבז: אני מאוד אשמח אם המוניות יוכלו לקחת חלק בפתרון של שיפור התחבורה הציבורית למכללות בפריפריה.

יהודה אלבז: אין ספק שהתחבורה הציבורית הסדירה הקונבנציונלית לא בדיוק מצליחה למצוא את הפתרונות לכך, ואם המוניות יוכלו לתת כתף למאמץ הזה, לדעתי, יש לנו בסיס לדיון.

שמעון דהרי: בשביל מה לשלוח אוטובוס לקיבוץ או מושב עם שני נוסעים כשאתה יכול להפעיל בתדירות מאוד גבוהה, כל שעה עגולה, מונית שירות?

שמעון דהרי: למה אתה מסבסד אוטובוס מהמיסים שאנחנו משלמים?

גילה גמליאל: כבוד היושב ראש, אפשר אולי לנצל את הישיבה כאן היום ולבקש שיתכנסו נציגי משרד התחבורה עם נציגי המוניות לתת מענה נקודתי לכל הבעיות שיציגו מטעם התאחדות הסטודנטים לגבי המכללות בפריפריה שבהן יש היום מצוקה אמיתית של תחבורה.

גילה גמליאל: אולי באמת תצא קריאה מהוועדה כדי שזה מה שייעשה היום.

כרמל שאמה-הכהן: קריאתך היא קריאת הוועדה.

כרמל שאמה-הכהן: אפשר להתחיל בהקראה?

איתי עצמון: הקראה: הצעת חוק לתיקון פקודת התעבורה (עידוד תחבורה ציבורית), התשס"ט–2009.

איתי עצמון: אני אזכיר רק שבדיון שנערך ב-13 ביולי 2010 אושר סעיף 1 להצעת החוק שעניינו הסמכת שר התחבורה לקבוע בתקנות הסדרים להפחתת עומס התנועה בדרכים, לרבות על-ידי עידוד והעדפה של תחבורה ציבורית.

איתי עצמון: אני אעבור עכשיו לסעיף 2.

יערה למברגר: איזה נוסח?

יערה למברגר: הופצו שני נוסחים.

לאה ורון: הנוסח שרשום עליו 30 במאי 2011.

איתי עצמון: סעיף 2 להצעת החוק מתקן את סעיף 77א לפקודת התעבורה שעניינו תוכנית תחבורתית לצמצום זיהום אוויר.

איתי עצמון: התיקון הזה נועד לאמץ את ההגדרות שמשמשות לצורך ההסדר בעניין תוכנית תחבורתית לצמצום זיהום אוויר.

איתי עצמון: ההגדרות האלה ישמשו גם לעניין תוכנית לעידוד תחבורה ציבורית.

איתי עצמון: אני אמשיך לקרוא או שאתה רוצה לאשר את כל הסעיף?

כרמל שאמה-הכהן: כן.

איתי עצמון: אני אסביר: הגדרת שירותי תחבורה ציבורית כוללת כיום כל אחד מאלה: רכב ציבורי בקו שירות ורכבת.

איתי עצמון: התיקון כאן נועד להבהיר שהשימוש בו יהיה ככל שאותם אמצעי תחבורה פועלים או עתידים לפעול בתוך טווח זמן מסוים, והשאלה כאן היא האם זה צריך להיות בתוך שנה מיום תחילתו של החוק הזה המוצע או מועד אחר.

איתי עצמון: אני אבקש ממשרד התחבורה להתייחס.

חוה ראובני: לאור השאלה שהופנתה אלינו בנקודה הזאת קיבלנו את דעתו של עורך דין עצמון שיום תחילתו של חוק זה הוא לא היום האופטימלי בהתחשב בכך שרק אחרי יום תחילתו של החוק מתחיל מהלך לא קצר של הכנת תוכניות עידוד תחבורה ציבורית, וזה לא מאפשר שהתוכנית עצמה בעת הכנה תצפה פני עתיד ומהלכים מתפתחים שעוד לא קרו.

חוה ראובני: אנחנו מציעים להתייחס למועדים שזה שנה ממועד הכנת התוכנית, ואנחנו או מהמועד האמור בסעיף 77א(1) ובהמשך הצענו שהרשות המקומית תחויב לתת הודעה למשרד התחבורה שהיא מכינה תוכנית לעידוד תחבורה ציבורית, אף על פי שאין חובה להכין תוכנית, והיא בוחרת להכין את זה לפי 77א(1) שהיא תיתן על כך הודעה למפקח על התעבורה, אז המועד יהיה מהמועד שהיא נותנת את ההודעה הזאת או מועד ההכרזה לאזור עידוד תחבורה ציבורית, לפי העניין, לפי 77א(1).

חוה ראובני: שזה יהיה המועד הרלוונטי – אותו מועד שבו נכנסים למהלך הכנת התוכניות.

איתי עצמון: השאלה היא למה בכלל צריכים להיכנס למועדים.

איתי עצמון: אם כותבים: ככל שהם פועלים או עתידים לפעול בתחומי רשות מקומית, הווה אומר: התוכנית תתייחס גם לאמצעי תחבורה שיש בכוונה להפעיל.

איתי עצמון: למה אנחנו בעצם צריכים להתייחס כאן למועדים ספציפיים?

יערה למברגר: אם יש צפי ריאלי, וזה נמצא בתוכנית, זאת אומרת עתידים לפעול.

יערה למברגר: זה לא משהו תיאורטי מחשבתי.

יערה למברגר: אז יש אולי היגיון שהתוכנית תיקח בחשבון.

יערה למברגר: לכן סד זמנים כזה הוא נחוץ.

איתי עצמון: לדעתי, הוא מיותר.

בן בדרי: בישיבה הקודמת דובר על רכב ציבורי בקו שירות, וביקשנו להוסיף "לרבות מוניות שירות בקו שירות"; שלא ישתמע מהבנת החוק הזאת שמוניות השירות לא יכולות להיכנס לאותו נתיב ציבורי, כמו שקורה היום בכמה מקומות.

חוה ראובני: החוק לא מדבר על נתיב ציבורי, החוק אומר מה זה שירותי תחבורה ציבורית, שכל התוכנית הזאת מוסבת אליהם.

חוה ראובני: ההגדרה כוללת "רכב ציבורי בקו שירות".

בן בדרי: זה כולל מונית שירות.

חוה ראובני: מונית שירות היא רכב ציבורי בקו שירות.

חוה ראובני: בוודאי.

בן בדרי: תודה רבה.

חוה ראובני: אפשר לוותר על "בתוך שנה".

איתי עצמון: כלומר ההגדרה תהיה "ככל שהם פועלים או עתידים לפעול בתחומי רשות מקומית".

איתי עצמון: אני אסביר.

כרמל שאמה-הכהן: תקרא עד סוף הסעיף.

איתי עצמון: פשוט כל סעיף דורש הסבר אחר קצת, אז זה הערות אחרות.

כרמל שאמה-הכהן: אבל תשלים- - -

איתי עצמון: אין בעיה.

איתי עצמון: לגבי פסקת משנה (ב): כיום כתוב בהגדרת שירותי תחבורה ציבורית שמדובר על רכב ציבורי בקו שירות וברכבת.

איתי עצמון: כאן מוצע להוסיף: "רכבת שנעה על מסילת ברזל מקומית".

איתי עצמון: אני מעלה את השאלה שוב האם התיקון הזה נדרש מכיוון שרכבת כוללת גם רכבת שנעה על מסילת ברזל מקומית.

איתי עצמון: בעיניי זה ברור.

חוה ראובני: יש שאלה משפטית שאנחנו מתלבטים איתה הרבה בנושא הזה האם רכבת שנעה על מסילת ברזל מקומית או בעברית מדוברת "רכבת קלה", נכנסת או לא נכנסת להגדרת רכבת.

כרמל שאמה-הכהן: ליתר ביטחון.

חוה ראובני: אז חשבנו אולי לא לעשות את זה כך, אלא אולי לעשות "רכבת, לרבות רכבת הנעה על מסילת ברזל מקומית".

חוה ראובני: יכול להיות שאחרי הדיון ביום ראשון הקרוב על התיקון לפקודת מסילות הברזל כבר יהיה לנו יותר קל להגיד במפורש שרכבת- -

יערה למברגר: גם לפי פקודת מסילת הברזל כיום וגם לאחר התיקון שאנחנו רוצים לערוך לקראת תחילת פעילותה של הרכבת הקלה, רכבת כוללת גם רכבת מקומית.

יערה למברגר: זאת אומרת גם סעיף 46א שמדבר על רכבת מקומית – זאת רכבת שנעה על מסילת ברזל מקומית, כלומר סוג של רכבת.

יערה למברגר: לכן זה שכתוב כיום "רכבת" זה מספיק, ואין צורך להוסיף הבהרות.

יערה למברגר: דווקא לפעמים ה"למען הסר ספק" הזה מעלה שאלות: אז למה הוספתם את ההבהרה הזאת, היה צריך או לא היה צריך?

יערה למברגר: חוק אחר כן צריך או לא?

יערה למברגר: מה שכן אפשר לעשות הוא שלקראת קריאה שנייה ושלישית זה ודאי יעבור - - - פקודת מסילות הברזל, ואז יהיה הרבה יותר ברור

דב חנין: נכון מאוד.

יערה למברגר: - - ואז יהיה אפשר לבחון האם יש צורך להתייחס במפורט לרכבת - - -

איתי עצמון: מהי החלטת הוועדה כרגע, למחוק את התוספת?

כרמל שאמה-הכהן: אם אתם מסכימים, לנו אין בעיה.

כרמל שאמה-הכהן: מי כבודה?

גיתית שיינין: גיתית שיינין, יועצת משפטית של סיטיפס.

גיתית שיינין: כפי שהוזכר כאן יהיה דיון בקרוב על התיקון המוצע לפקודת מסילות הברזל.

גיתית שיינין: אני רוצה להזכיר, במיוחד לאור נטייה לשכוח שהמדינה חתמה על הסכם זיכיון עם הזכיין, ולפיו היא עיצבה מפרטים מסוימים של רכבות שכבר מזמן קיימים בשטח.

גיתית שיינין: אז כמובן, הרכבת הקלה בירושלים עוצבה מלכתחילה כדי להיות רכבת שגם מעודדת שימוש בתחבורה הציבורית, גם מזהמת הרבה פחות את הסביבה, אבל כיוון שמדובר במערכת מאוד יקרה שהמדינה חתמה על הסכם עם הזכיין.

גיתית שיינין: כיוון שמדובר במערכת שכבר קיימת, הורכבה וכמעט נשלמה, למעשה, צריך יהיה לשים לב שכל תוכנית כזאת, אם וכאשר יבואו לתכנן משהו שהוא עוד יותר מתקדם – אף על פי שהיא כבר גם ככה מתקדמת ביחס למערכות הקיימות – צריך יהיה לשים לב לעובדה שיש הסכם זיכיון שנחתם- -

דב חנין: למרות שהיינו רוצים לשכוח, אנחנו לא נוכל לשכוח, אז זה בסדר.

דב חנין: אני יכול להרגיע אותך.

גיתית שיינין: אני מאוד רגועה, אם אדוני אומר את זה.

גיתית שיינין: תודה רבה.

איתי עצמון: אני אסביר את התיקון לסעיף קטן (י"ד).

איתי עצמון: סעיף קטן 77א(י"ד) עוסק בהכנה של תוכנית תחבורתית לצמצום זיהום אוויר על-ידי מספר רשויות מקומיות בין אם במטרופולין ובין אם ברשויות מקומיות גובלות או סמוכות.

איתי עצמון: בסיפה של אותו סעיף קטן שר הפנים מוסמך לקבוע הוראות לעניין דרכי הדיון והערות להצעה לתוכנית כאמור.

איתי עצמון: כאן מוצע להפוך את סמכות החובה לסמכות רשות, כלומר במקום "יקבע" יבוא "רשאי לקבוע".

כרמל שאמה-הכהן: אין בעיה.

כרמל שאמה-הכהן: אפשר להצביע?

איתי עצמון: כן.

כרמל שאמה-הכהן: אנחנו מצביעים על תיקון סעיף 2 עם השינויים שהתקבלו.

כרמל שאמה-הכהן: מי בעד? מי נגד?

כרמל שאמה-הכהן: מי נמנע?

כרמל שאמה-הכהן: דב חנין, אתה לא יכול להצביע.

דב חנין: במקום חנא סוויד.

כרמל שאמה-הכהן: נכון.

כרמל שאמה-הכהן: חנא סוויד במקום דני דנון, ואני במקום חנא סוויד.

ליה שמטוב: ואני?

כרמל שאמה-הכהן: את יכולה להצביע פה.

לאה ורון: את בוודאי יכולה להצביע במקום חבר הכנסת חמד עמאר.

כרמל שאמה-הכהן: הצטרף אלינו יושב ראש ועדת המשנה לבטיחות בדרכים חבר הכנסת רוברט טיבייב.

לאה ורון: שהוא בוודאי יכול.

כרמל שאמה-הכהן: מצביעים.

כרמל שאמה-הכהן: הצבעה בעד סעיפים 2,1– רוב נגד – אין נמנעים - אין סעיפים 2,1 אושרו.

כרמל שאמה-הכהן: זה אושר פה-אחד.

כרמל שאמה-הכהן: אפשר להתקדם בהקראה.

איתי עצמון: הקראה:

איתי עצמון: אני רק רוצה להפנות את תשומת הלב שמדובר כאן על נוסח מאוד דומה לנוסח שקיים כיום בפקודת התעבורה לעניין תוכנית לצמצום זיהום אוויר, ובחוק היום כתוב שמדובר על הצעה לתוכנית, לא על תוכנית, מכיוון שהרשות רק מכינה הצעה, ולאחר מכן היא עוברת את אישורם של כל הגורמים המפורטים.

איתי עצמון: אני מציע להבהיר שמדובר על הצעה קודם כול.

חוה ראובני: בהקשר למה שנאמר פה על-ידי נציג עיריית נתניה הנושא של רשות מטרופולינים חזר ועלה, וכבר פה אנחנו פוגשים אותו.

חוה ראובני: בעקבות הדיון הקודם בוועדה בהנחיית היועצת המשפטית של הוועדה אנחנו הסרנו כל התייחסות לרשות מטרופולינים מהצעת החוק.

חוה ראובני: הנחייתה הייתה שכשהרשות תקום בחוק נסדיר את מעמדה לעניין הזה בתיקון.

חוה ראובני: כל זמן שהיא לא קמה באופן חקיקתי אלא בהסכמה – בהסכמים אי אפשר להעניק לה סמכויות בחקיקה.

חוה ראובני: מה שכן אנחנו חושבים לעשות, ובנוסח שלפניכם זה קיים בסעיף הבא, אבל אנחנו מציעים לעשות את זה גם פה - לקבוע אפשרות שרשויות מקומיות סמוכות יוכלו להכין תוכנית משותפת בלי לתת את הכותרת שזאת רשות מטרופולינית, אבל רשויות שכנות יוכלו לשתף פעולה ביניהם, ולהכין תוכנית שמביאה בחשבון את הצרכים ואת האינטרסים של שניהם.

חוה ראובני: אנחנו מציעים כבר בסעיף הזה להוסיף את האמירה הזאת.

חוה ראובני: בסוף אחרי "הצעת תוכנית" – :וכן רשאיות רשויות מקומיות סמוכות להכין תוכנית משותפת".

לינור שגיא: אפשר להתייחס מטעם השלטון המקומי?

לינור שגיא: לינור שגיא, פורום ה-15.

לינור שגיא: אני מקבלת את הבעייתיות המשפטית שקיימת עם עניין רשות התחבורה המטרופולינים, ולעת עתה העניין מקובל עלינו.

לינור שגיא: אני רוצה להוסיף עניין עקרוני יותר שאני בכוונה מסמנת אותו כאן במסגרת ההקראה של סעיף 77א1, והוא מתחבר שוב לדברים שאמר אלי דלל בפתח הדיון.

לינור שגיא: מאחר שמדובר בנושא שאמור להיות מטופל ברמה ארצית ולא רק עירונית, ואם אנחנו מוציאים רשויות מטרופוליניות החוצה בשלב הזה, אז בוודאי שלא ברמת רשות בודדת, אנחנו מבקשים להכניס פה סעיף שהיה קיים בהצעות החוק המקוריות של חברת הכנסת ליה שמטוב בנושא תוכנית תחבורתית ארצית שתוכן על-ידי משרד התחבורה בשיתוף עם משרדי התחבורה הנוספים הרלוונטיים לנושא, ומתוך התוכנית הזאת תיגזר גם ההתייחסות לתוכניות המקומיות.

לינור שגיא: אנחנו העלינו את זה במסגרת הישיבה איתך, ולדעתנו, יש מקום להכניס את זה במסגרת סעיף 77א1, ורק לאחר מכן לרדת לרזולוציה של תוכניות עירוניות.

דב חנין: אדוני היושב ראש, אדוני היועץ המשפטי, אני מציע שהסוגיה הזאת תישאר להמשך דיון לקראת הקריאה השנייה והשלישית.

לינור שגיא: אני אשלים את העניין העקרוני כאן.

לינור שגיא: לדעתנו, כל הצעת החוק הזאת היא מבורכת וחשובה, וגם חבר הכנסת חנין יודע שאנחנו פועלים רבות כדי לקדם את הנושא הזה, והוא מעסיק רבות את הרשויות המקומיות, בעיקר את אלה שחרתו על דגלן לקדם את הנושא הזה.

לינור שגיא: הבעיה היא בהסתכלות של הצעת החוק מלכתחילה ברזולוציה מקומית.

לינור שגיא: מה שיקרה הוא שהתוצאה של הצעת חוק שמסתכלת ברזולוציה מקומית תישאר בגדר תוכניות מגרה או למצער, מצב שבו משרד התחבורה באמת עושה במקום הרשויות המקומיות את התוכניות, ואז הוא מסוגל להסתכל על זה ברמה יותר אזורית-מטרופולינית או ארצית.

לינור שגיא: לדעתנו, מדובר בנושא שמלכתחילה היה צריך לתקוף אותו ברמה הארצית, ובוודאי ובוודאי כחלק חשוב מאוד - ואנחנו לא מנסים לחלוטין להוציא מכאן את הרשויות כגוף שאמור לפעול רבות למען הנושא הזה כתוכניות משלימות, כתוכניות שנכנסות כחלק מהתוכנית הארצית ומוציאות לפועל חלקים ממנה.

לינור שגיא: אבל להסתכל עליו מלכתחילה גם במסגרת קריאה ראשונה רק ברזולוציה עירונית, פשוט לא יוביל אותנו לתוכניות שבמבחן התוצאה יחזיקו מים.

אלי אפללו: כבוד היושב ראש, אני רוצה להוסיף פה משהו:

אלי אפללו: כל הנושא של תחבורה ציבורית אמור להיות בתפיסה משהו שהוא לאומי, ארצי.

אלי אפללו: לא יכול להיות שרשות, כמו נתניה במקרה הזה, תכין לעצמה תוכנית לתחבורה ציבורית בתוך העיר עצמה, ולא תהיה לה יכולת או שיתוף פעולה או השלמה לתוכנית שבה תהיה תחבורה ציבורית מנתניה ולכל הסביבה, אם זה לכיוון תל-אביב או לחיפה או ליישובים.

אלי אפללו: זאת אומרת התוכנית המקומית צריכה להיות נגזרת מתוכנית ארצית.

אלי אפללו: שיתוף הפעולה המטרופוליני או האזורי – אני מאוד מקבל את הנאמר פה לגבי תוכניות אזוריות או הסכמים אזוריים.

אלי אפללו: צריך להבין שהתחבורה זה משהו משלים, זה כמו דם וגוף האדם: עורק אחד סתום – הכול נסתם.

אלי אפללו: לכן מאוד חשוב שהתפיסה פה תהיה תפיסה כוללת.

אלי אפללו: אני חוזר שוב, אנחנו מברכים על הרעיון, על נושא התחבורה הציבורית, אבל לא יכול להיות שגוף אחד יקים תחבורה ציבורית, גוף שני יהיה רשאי, ולא יהיה משהו שהוא נושא לאומי.

אלי אפללו: כי אם הרצליה לא תעשה שום דבר אז נתניה תיתקע בהרצליה או נתניה לא תעשה שום דבר אז חדרה תיתקע בהרצליה.

אלי אפללו: לא זאת הכוונה.

אלי אפללו: הכוונה שפה תהיה זרימה כוללת.

רן לבנה: אדוני היושב ראש, אני אמנם ויתרתי על זכות הדיבור שלי קודם, אבל אני רוצה להגיב, אם יורשה לי.

כרמל שאמה-הכהן: אין בעיה.

רן לבנה: אני מסכים עם כל מה שאמרתם, למעט עם השורה הסופית.

רן לבנה: אני מסכים איתכם לחלוטין על כך שצריכה להיות תוכנית ארצית.

רן לבנה: היום יש רה-ארגון, כמו שהיושב ראש ציין, בתחבורה הציבורית בכל גוש דן, רפורמה שלא באה בשום התייעצות עם אף אחד מגופי הסטודנטים.

רן לבנה: היום יש 150 אלף סטודנטים בגוש דן, ורק בסוף השבוע הזה אנחנו אמורים להיפגש עם גורם ממשרד התחבורה.

כרמל שאמה-הכהן: אתם גם מוזמנים לדיון מחר.

רן לבנה: אנחנו נשמח להגיע.

רן לבנה: אבל שוב, כל הדיונים שהיו לנו עם "נתיבי אילון" בנושא הזה היו דיונים על איך תעבירו את המסר לסטודנטים, ולא איך אתם יכולים להשפיע על כך שערים קטנות בישראל, כמו גבעתיים או רמת-גן, נהיות מנותקות ממוסדות אקדמיים בגלל ביטול של קווי אוטובוס.

רן לבנה: אני מסכים עם כל מה שאמרתם, ויחד עם זאת אני מסכים לחלוטין גם עם חבר הכנסת חנין שכדי להריץ תהליכים כרגע יש מקום לאשר את ההצעה כמו שהיא כרגע, ולהעלות הסתייגויות אולי לפני הקריאה השנייה וכיוצא בזה.

כרמל שאמה-הכהן: יפה.

כרמל שאמה-הכהן: מה עוד נותר לנו בסעיף הזה?

איתי עצמון: בסעיף הזה יש סעיפים קטנים (ב) ו-(ג).

איתי עצמון: אני אקרא את סעיף קטן (ב):

גילה גמליאל: בסעיף (ד) צריך לשים דגשים על מה שדיבר עליו קודם סגן ראש עיריית נתניה אלי דלל, על כך שבמקומות שיש בהם תחנות רכבת, להפך – צריך להגדיל את החניה הציבורית שם ושזה לא ייספר אחד על אחד.

חוה ראובני: זה נאמר בפסקה (2)(ג): הגברת הנגישות לעוברי דרך לתחנות רכבת ומסופים, לרבות באמצעות הקמה בסמוך להם של חניונים - -

גילה גמליאל: אבל זה לא מספיק ברור ב-(ד).

גילה גמליאל: מ-(ד) עלול להיגזר שזה נמדד - - -

אלי אפללו: לא יכול להיות שבמקומות שישנה אפשרות – גם במתחמים חדשים – כשאנחנו פותחים בתוך עיר מתחם חדש שבו אנחנו יכולים לאפשר חנייה חיצונית שלא קשורה לשום דבר אחר, למה להפחית אותה?

דב חנין: כי רוצים לעודד תחבורה ציבורית.

אלי אפללו: כן, אבל אם יש לי מתחם חדש, ויש בו - - -

דב חנין: מקום חדש – רוצים שאנשים יגיעו בתחבורה ציבורית.

דב חנין: זאת החלפת הדיסקט שאנחנו רוצים לייצר בהצעת החוק.

אלי אפללו: אבל יש פה מספרים שהכנסתם פנימה שלדעתי הם משניים.

דב חנין: לא, מספרים הורדנו.

אלי אפללו: הנוסח שאנחנו מציעים, גם בשיתוף עם פורום ה-15: "מספר מקומות החנייה לרכב שאינו רכב ציבורי בתחום הרשות המקומית, למעט מקומות חנייה משרתים רכב דו-גלגלי ואופניים".

לינור שגיא: הכוונה שלנו היא להוריד את המילים "הפחתה הדרגתית" בשני הסעיפים הקטנים (ד), (ה).

לינור שגיא: זאת אומרת הרשות תתייחס לנושא של מספר מקומות החנייה ושל אורך הדרכים המוקצות - -

דב חנין: מה זה "תתייחס"?

דב חנין: אולי תגביר את מספר מקומות החנייה?

לינור שגיא: לא, לא.

לינור שגיא: שימו לב שכל הסעיפים הקטנים בשאר הנושאים אינם מדברים על איזה מין הקמה והסדרה, איזה מין הגברת נגישות.

לינור שגיא: גם כאן, כמובן, מדובר בעידוד התחבורה הציבורית, ולכן - - -

דב חנין: "הגברת נגישות" זאת מילה שאומרת משהו; "הפחתת מקומות חנייה" זאת גם מילה שאומרת משהו.

לינור שגיא: התייחסות לנושא של תקני חנייה, בוודאי תחת הצעת חוק של עידוד תחבורה ציבורית, אומר משהו מאוד מסוים ולוקח בחשבון את המורכבויות הרבות שיש בנושא הזה, מעבר לכך שאנחנו כפופים לתקנות התכנון והבנייה התקנת תקנות - - - תקנו אותי אם אני טועה.

אלי אפללו: נכון, יש פה סתירה בין חוק התכנון והבנייה - -

יערה למברגר: את פותחת פה דיון משפטי מאוד מעניין.

אלי אפללו: לכן מה שביקשנו בנושא ההפחתה - -

גילה גמליאל: מעניין באמת מה היא אומרת באמת, היועצת המשפטית של משרד המשפטים.

יערה למברגר: השאלה היא מה היועצת המשפטית חושבת – האם לרשות המקומית יש סמכות בעניינים האלה?

לינור שגיא: עד כמה שידוע לי, ואני לא הגורם המומחה בעניין הזה - -

דב חנין: מוסדות תכנון מקומיים קובעים.

דב חנין: בהחלט קובעים.

לינור שגיא: עד כמה שידוע לי אנחנו כפופים למה שקבוע בתקנות, ואנחנו לא יכולים לקבוע את זה באופן עצמאי.

לינור שגיא: לדעתי, זה ההסכם האחרון שהוסכם בנושא הזה, אבל תקנו אותי אם אני טועה, משרד המשפטים.

יערה למברגר: סעיף 2 מדבר על אמצעים שבכוונת הרשות המקומית לנקוט.

יערה למברגר: אני מניחה שזאת לא תוכנית כללית על אספירציות, אלא אמצעים שיש כוונה לנקוט.

יערה למברגר: כשאני מסתכלת על סעיפים (א)-(ה) עולות לי הרבה שאלות האם לרשות המקומית יש סמכות בעניינים האלה.

יערה למברגר: כי אם אין לה סמכות בעניינים האלה אז איך היא תוכל לכתוב תוכנית על אמצעים שבכוונתה לנקוט על דברים שאין לה סמכות?

יערה למברגר: זאת לא דרך ישירה לתת לה סמכות בעניינים, מצד שני – האם ייתנו לי עכשיו לכתוב תוכנית על דברים שאין לי סמכות לגביהם?

יערה למברגר: מהי המשמעות של תוכנית כזאת?

יערה למברגר: האם כמו שנאמר קודם המשמעות פה היא תוכניות מגרה?

יערה למברגר: אני לא כל כך מבינה.

יערה למברגר: משפטית יעלו פה שאלות מרתקות על המשמעות העקיפה שהתכוון המחוקק פה.

דב חנין: יש לנו דיון מרתק לקראת הקריאה השנייה והשלישית.

יערה למברגר: שתי רשויות אחרות שאני רוצה להזכיר: האחת היא רשות תמרור מקומית.

יערה למברגר: נשמע דומה לרשות מקומית, אבל משפטית זאת ישות משפטית אחרת לגמרי, לפי תקנות 18-17 לתקנות התעבורה שהמפקח על התעבורה מאציל סמכויות – סמכויות מלמעלה המפקח על התעבורה יהיה רשאי להוריד למטה לרשות תמרור מקומית.

יערה למברגר: נכון שפרסונאלית בין רשות מקומית לבין רשות תמרור מקומית יש איזשהו דמיון, אבל רשות מקומית היא לא בעלת הסמכות.

יערה למברגר: ויש פה שאלה, מה יקרה אם יש סתירה?

יערה למברגר: האם היא יכולה לקחת את הסמכות האם לא? אני לא יודעת.

יערה למברגר: לא נדרשנו לזה, ואני מוכרחה להגיד שיש לי פה יותר שאלות מתשובות.

יערה למברגר: נושא נוסף הוא נושא שחברתי הזכירה – הנושא תכנוני- -

אלי אפללו: יש פה סתירה בין הנושא התכנוני לבין הדרישה פה.

יערה למברגר: יש פה נציגת משרד הפנים שבוודאי תוכל להסביר את זה יותר, אבל לעניין הפחתה של מקומות חנייה יש התייחסויות בתוכניות, יש התייחסויות בתקנות משרד הפנים.

יערה למברגר: זאת אומרת אם הכוונה שלנו היא ליצור תוכנית שרק תיצור עכשיו הידיינויות וריבים בין רשויות אני לא חושבת שזאת מטרת הצעת החוק.

דב חנין: יש לנו, אדוני היועץ המשפטי, סוגיה שבאמת תחייב בירור יותר מעמיק וחידוד לקראת ההכנה לקריאה שנייה ושלישית.

דב חנין: אני מקבל את ההערות של היועצת המשפטית.

איתי עצמון: נכון.

גילה גמליאל: השאלה היא האם אפשר להעלות את זה בצורה הזאת לקריאה השנייה והשלישית.

גילה גמליאל: לא מעלים ואז דנים לקראת שנייה ושלישית.

גילה גמליאל: דנים פה עכשיו ופותרים את הבעיות.

גילה גמליאל: זה לא מצטייר רציני.

אלי אפללו: אני רוצה להוסיף עוד נקודה אחת.

כרמל שאמה-הכהן: היועץ המשפטי של הוועדה מדבר.

כרמל שאמה-הכהן: בבקשה לא להפריע לו.

איתי עצמון: אני אגיד שני דברים: דבר ראשון, מה שניתן לעשות לגבי פסקה 2, כלומר "אמצעים שבכוונת הרשות המקומית לנקוט" אפשר פשוט לשים את הנקודה לאחר המילים בפסקה (1) שזה בעצם נוסח דומה - -

דב חנין: ולהעביר את כל הסוגיות לדברי הסבר.

איתי עצמון: השאלה איזה סוגיות.

איתי עצמון: צריך עכשיו לחשוב על איזה סוגיות אנחנו מדברים - -

יערה למברגר: - - - 77א.

גילה גמליאל: זהו, נקודה בלי לפרט.

איתי עצמון: בלי לפרט, השאלה מה באמת מה מבין הנושאים האלה אנחנו רוצים להשאיר לקריאה שנייה ושלישית.

דב חנין: את כל הסוגיות.

איתי עצמון: את כל הסוגיות?

דב חנין: כן.

דב חנין: כסוגיות, לא כפתרונות.

גילה גמליאל: בפסקה (1) – נקודה, ואת שאר הדברים בינתיים אל תעלו להצבעה, כי אחרת זה סתם ייצור לכם - - -

חוה ראובני: אני חוששת שיש כאן במידה רבה ריקון של הסעיף מתוכן.

חוה ראובני: אם אנחנו אומרים שאנחנו מכינים תוכנית שיש בה אמצעים, ולא אומרים איזה, ואני שומעת פה קולות שאנשים לא רוצים לקחת על עצמם בתוכנית שתהיה הפחתה של חנייה, ולא מטעמים משפטיים של אי סתירה בתקנות, אלא הם חושבים שזה לא נכון לעשות הפחתה של אמצעי חנייה; כי אם מקימים מתחם חדש, אז למה לא לעשות בו חניות מספיקות.

חוה ראובני: חניונים - - - ההצהרות האלה, האמירות האלה שאלה אמצעים חיוניים לעידוד תחבורה ציבורית ילכו לאיבוד.

כרמל שאמה-הכהן: אם אין הסכמה נדון בכל פסקה.

כרמל שאמה-הכהן: חבל על הזמן.

גילה גמליאל: אבל העלו כאן באמת הצעה שלדעתי יכולה להספיק.

כרמל שאמה-הכהן: אבל משרד התחבורה מתנגד.

דב חנין: ההצעה שלי היא הצעה דיונית.

דב חנין: בתור מי שתומך בכל הסעיפים האלה אני מציע שבגלל השאלות המשפטיות – לא כדי שהן לא תיכללנה בהצעת החוק, הן תיכללנה בהצעת החוק בצורה שנגדיר אותה כנכונה אחרי הדיונים הנוספים שנעשו – וכדי להבטיח את זה אנחנו נעביר את הסוגיות לדברי ההסבר ונאפשר לעצמנו להכין את הניסוח המדויק שלהם לקראת הקריאה השנייה והשלישית.

דב חנין: נראה לי שזה הכי נכון.

חוה ראובני: יש לי שתי הצעות: ראשית הייתי מעדיפה בכל זאת להשאיר את האמירות האלה בפנים, ורק לומר שבהכנה לקריאה שנייה ושלישית תושלם הסדרת היחס ביניהם לבין דברי חקיקה אחרים - -

גילה גמליאל: אז תעברו עכשיו סעיף-סעיף ותפתרו את הבעיות הנקודתיות שיש בסעיפים.

איתי עצמון: אולי חלק מהסעיפים אפשר - - -

גילה גמליאל: אולי בחלק מהסעיפים יש הסכמה, ואז אין צורך.

חוה ראובני: בנושאים אחרים אולי אפשר לומר שזה לא אמצעים בכך שהרשות תנקוט, אלא לנסח את זה בתור אמצעים שהם אמצעים נדרשים, ולא אמצעים שעל הרשות לעשות, ובכך לפתור, למשל, את הבעיה - - -

יערה למברגר: ואז הרשות יכולה להגיד לרשות אחרת שיש לה סמכות עצמית מכוח דבר חקיקה אחר.

יערה למברגר: עכשיו בואו נגיד שמשרד התחבורה יגיד לכל משרדי הממשלה האחרים, איזה אמצעים בכוונתם לנקוט – האם דבר כזה יעבור?

יערה למברגר: אני לא חושבת.

יערה למברגר: אני לא חושבת שלא משפטית ולא התנהגותית.

לינור שגיא: זה בדיוק נוגע למה שאמרתי קודם – יש כאן עניין מבני עקרוני.

לינור שגיא: ברגע שאנחנו אומרים שנושא עידוד התחבורה הציבורית מוטל לפתחן של הרשויות המקומיות, ולפתחן בלבד, אנחנו מתעלמים לחלוטין מכך שהרבה מאוד סמכויות חסרות כאן, שיש כאן נושא שהוא מורכב הרבה יותר מאשר התמודדות של הרשות המקומית לבדה, ואז אנחנו לא מטפלים בעניין הפערים האמיתיים שייווצרו בפועל כשהרשות תבוא ותרצה ליישם את התפקיד שהיא מכינה.

לינור שגיא: לכן אנחנו שבים ואומרים - -

דב חנין: גברתי, הדברים האלה - -

לינור שגיא: - - -

דב חנין: סליחה, אני רק אעיר לך שאנחנו חוזרים ושומעים מראשי רשויות, כולל ראש עירייה מכובד כמו ראש עיריית תל-אביב, שבנושא תחבורה אין לו סמכות להזיז רמזור – אגב, זה לא נכון.

לינור שגיא: זה לא נכון.

דב חנין: זה לא נכון.

לינור שגיא: זה לא נכון, הוא לא אומר את זה.

דב חנין: הוא אומר את זה, אבל מה שהוא אומר איננו נכון.

דב חנין: החוק הזה נועד לתת יותר סמכויות לרשויות מקומיות.

דב חנין: זה נכון, מה שגברתי אומרת, שתחבורה ציבורית בוודאי איננה רק עניינן של הרשויות המקומיות.

דב חנין: היא גם עניינן של הרשויות המקומיות וגם עניינה של הממשלה.

לינור שגיא: עניינה של הממשלה נפקד כאן בהצעת - - - כמעט לחלוטין- -

דב חנין: לא נכון, גברתי.

דב חנין: ממש לא.

דב חנין: גברתי לא קראה את הצעת החוק.

לינור שגיא: - - - גם רשמתי את ההערות.

לאה ורון: תאפשר לה רגע לדבר.

לינור שגיא: אני אומרת שמרגע שאנחנו לא יוצאים מנקודת מוצא שהממשלה כאן היא גורם משמעותי לא רק בתור מי שבמידה שהרשות המקומית לא ממלאת את תפקידה בכתיבה התוכנית אז היא לוקחת את הסמכויות שלו, ולא רק בלאשר, אלא היא מהותית בהסתכלות הארצית הכוללת או המטרופולינית או איך שתקראו לזה, בסגירת הפערים שקיימים היום.

לינור שגיא: סליחה, אבל אנחנו באמת עוצמים עיניים ואומרים, יפה, כתבנו הצעת חוק מאוד יפה שעוסקת בנושא מאוד חשוב, אבל לא נתנו את הכלים הנכונים להתמודד איתו.

דב חנין: גברתי קראה את סעיף 77א(3)?

לינור שגיא: כן.

דב חנין: אנא תקראי אותו שוב.

דב חנין: לא בקול רם, בזמנך החופשי.

אלי אפללו: כבוד היושב ראש, אני רוצה להוסיף: אין ספק שרוצים לעודד את התחבורה הציבורית, ואנחנו כרשות מעוניינים באמת, וזאת לא רק הצהרה.

אלי אפללו: אבל אם היום אין חנייה ליד רכבת, אין מגרשי חנייה ציבוריים, אז מצד אחד אנחנו רוצים לעודד מגרשי חנייה ציבוריים, ומצד שני אומרים לי, תפחית.

אלי אפללו: בשבוע שעבר היה אלבז ממשרד התחבורה יחד איתי וביקרנו באזור הרכבת.

אלי אפללו: אני חושב שהוא ראה בדיוק את הבעיות את הבעיות שאנחנו נתקלים בהן.

אלי אפללו: אני לא יכול להגיד, תגיע לרכבת בתחבורה ציבורית, כי אין תחבורה ציבורית לאותה רכבת, אז אנשים מגיעים ברכב, אבל אין להם איפה לחנות את הרכב.

אלי אפללו: לכן אין ספק שהדברים צריכים להיות בצורה סבירה עם תוכנית נאותה.

אלי אפללו: אבל כשמדברים על הפחתה צריך לדעת מה להפחית, עם דברים שהם לא נוגדים את חוק התכנון והבנייה, ומצד שני גם לעודד חניונים ציבוריים כדי לאפשר כניסה לתוך העיר.

אלי אפללו: אם אנחנו כמטרופולין נתניה רוצים להקים בכניסה לנתניה איזשהו חניון גדול, בוודאי שזה לא יפחית לי.

אלי אפללו: זה יעודד תחבורה ציבורית לתוך כניסת העיר נתניה, אבל זה לא יפחית את מקומות החנייה.

אלי אפללו: לכן אני כן חושב שיש צורך לעודד חניונים ציבוריים.

אלי אפללו: זאת אומרת יש לתת לזה היבט נוסף מעבר למה שנאמר בסעיף הזה.

אלי אפללו: כי הסעיף הזה הוא מאוד בעייתי ואולי אפילו דרקוני, שאומרים, בוא תפחית את הנושא של החניות כאשר לא נותנים את הדעת לגבי דברים אחרים.

איתי עצמון: אני רק רוצה להדגיש איזושהי נקודה שאולי מסכמת את הדעות השונות שנשמעו כאן.

איתי עצמון: הנקודה היא שלא כל כך ברור מה רוצים לעשות.

איתי עצמון: אם בעצם רוצים להסמיך את הרשויות המקומיות או רשויות תמרור מקומיות לנקוט באמצעים שכיום הן לא מוסמכות לעשות – האם זה יהיה כפוף לסמכות המפקח על התעבורה, בסמכות שר התחבורה – הוועדה צריכה להחליט מה יהיה גדר הסמכויות כאן.

איתי עצמון: הדברים לא כל כך ברורים מכיוון שכשאני קורא את האמצעים המפורטים בפסקה (2) חלק מהנושאים, אני בספק רב האם הם בכלל בסמכות רשויות מקומיות כיום.

איתי עצמון: אם ראוי או לא ראוי – זה הוועדה תחליט.

איתי עצמון: אבל זה נושא שחייבים להתייחס אליו.

יהודה אלבז: נראה לי שיש הרבה אי בהירות, אבל היא נובעת בעיקר - -

דב חנין: ברשותך, יהודה, אני רוצה לענות לשאלת היועץ המשפטי.

דב חנין: התשובה לשאלה של אדוני, שהיא שאלה חשובה, היא שלמעשה המהלך שבו עוסק סעיף 77א1 הוא התחלה של תהליך שצריך לקרוא אותו אחר כך בכפיפות למה שנאמר בהמשך החוק.

דב חנין: יש פה תהליך של הידברות.

דב חנין: הרשות המקומית מקבלת איזושהי יכולת להתניע מהלך, אבל ההתנעה שנעשית על-ידי הרשות המקומית איננה סוף הדרך.

דב חנין: אלא יש כניסה של הממשלה, של המפקח על התעבורה שמפורטת בהמשך החוק.

איתי עצמון: אבל התוכנית הזאת, למשל, לא טעונה בכלל אישור של המפקח על התעבורה.

יערה למברגר: כתוב: "אמצעים שבכוונת הרשות המקומית לנקוט".

איתי עצמון: כלומר היא צריכה להיות מוסמכת.

יערה למברגר: הרשות המקומית צריכה לנקוט.

יערה למברגר: כדי שתוכל לנקוט אתה צריך סמכות.

איתי עצמון: מבחינה משפטית היא צריכה להיות מוסמכת.

יערה למברגר: אם אתה אומר, אמצעים שמומלץ לשקול אותם זה משהו אחר.

קריאה: - - - הצעה לתוכנית.

איתי עצמון: עדיין – גם אם זאת הצעה לתוכנית זה לא כל כך פותר את הקושי.

חוה ראובני: אני מציעה אולי לשנות את הנוסח של הפתיח לסעיף 2 - -

דב חנין: אולי בגלל האופן שבו החוק ערוך יש פה איזושהי אי בהירות.

דב חנין: אני מפנה אתכם, שני היועצים המשפטיים, לסעיף 77א2 (2), (3) – שם התוכניות מגיעות לאישור המפקח.

איתי עצמון: אבל זה רק במקרה שהרשות המקומית מחויבת להכין תוכנית.

איתי עצמון: הסעיף הזה הוא זה הסדר אחר, שלפיו הרשות המקומית מחויבת להכין תוכנית להפחתת עומס תנועה.

איתי עצמון: זאת לא סמכות בשיקול דעת, כפי שמוצע לקבוע בסעיף 77א1.

איתי עצמון: יכול להיות שהקשר בין שני ההסברים לא כל כך ברור.

יערה למברגר: יכול להיות שאפשר גם את זה לתקן אבל זה בכל מקרה - - - השאלה.

איתי עצמון: נכון.

איתי עצמון: כרגע לפי קריאת הסעיף זה לא עונה על השאלה.

חוה ראובני: אני אולי מציעה לתקן את הפתיח של פסקה (2).

חוה ראובני: במקום שזה יהיה "אמצעים שבכוונת הרשות לנקוט", זה "אמצעים שלדעת הרשות המקומית נדרשים".

איתי עצמון: ומה תהיה המשמעות המשפטית של רשימה כזאת של אמצעים בעצם?

חוה ראובני: זה אומר שיש כאן תוכנית, יש כאן הצהרת מדיניות.

חוה ראובני: הרשות המקומית, ככל שיש לה הסמכויות, היא תיישם אותן כתוכנית שלה, ואני מניחה שהיא תפעל לטובת ביצוע יתר התוכנית על-ידי גורמים אחרים שמוסמכים לכך.

חוה ראובני: יש לה מן הסתם say בוועדות התכנון.

חוה ראובני: היא לא ועדת התכנון, אבל יש לה say בוועדת התכנון; היא לא רשות התמרור, אבל לעמדתה יש משקל בפעולת רשות התמרור.

חוה ראובני: בסופו של דבר שם יש ממש זהות פרסונלית.

איתי עצמון: כלומר זאת תהיה הצהרת כוונות?

לאה ורון: זה הופך להיות נוסח שאינו מחייב, שאין מאחוריו שום דבר.

חוה ראובני: לא, זאת קביעת מדיניות הרשות.

חוה ראובני: אולי צריך יהיה להוסיף לזה אמירה כך שהיא תפעיל את סמכויותיה בהתאמה לתוכנית הזאת ברגע שהיא מאושרת.

איתי עצמון: לפי כל דין כיום.

חוה ראובני: כן.

מיכל צברי דוד: אבל הסמכות כיום היא של רשות התמרור המקומית, לדוגמה, לקבוע את הנת"צים, לקבוע היכן יהיו הרמזורים.

מיכל צברי דוד: זאת לא הסמכות של הרשות המקומית, וזאת הבעיה שלנו בהצעה הזאת.

מיכל צברי דוד: אם מדובר בהצעה לקחת את הסמכויות של רשויות התמרור המקומיות, להעביר אותן לרשות המקומית אז צריך לומר שזאת בעצם הכוונה, ואז אנחנו נתייחס לכל ההצעה הזאת בצורה אחרת.

מיכל צברי דוד: אני גם מזכירה – הסמכות של רשות התמרור המקומית מוגדרת בתקנות התעבורה.

מיכל צברי דוד: כאן אנחנו מדברים על הצעת חוק.

מיכל צברי דוד: החוק גובר על התקנות, ולכן אם זה מה שיתקבל – אין מה לעשות, הסמכות של הרשות המקומית תגבר על הסמכות של רשות התמרור המקומית.

יערה למברגר: מדובר גם על המפקח על התעבורה.

מיכל צברי דוד: נכון.

חוה ראובני: אנחנו לא מתכוונים לנייד סמכויות.

מיכל צברי דוד: היא תגבר על כל האמור בתקנות התעבורה.

דב חנין: בשום פנים ואופן לא.

דב חנין: (החלפת יו"ר – רוברט טיבייב – 12:30)

יהודה אלבז: למיטב הבנתי, יש פה גלישה לדברים שהם, לדעתי, לא רלוונטיים.

יהודה אלבז: אם אני מבין טוב את הצעת החוק היא מחולקת לחלקים.

יהודה אלבז: בחלק הזה מדובר על תוכנית וולונטרית של הרשות.

יהודה אלבז: החוק מאפשר לרשות מקומית להציע תוכנית לעידוד השימוש בתחבורה ציבורית.

יהודה אלבז: אם אני מבין טוב גם נציגי פורום ה-15 שטוענים כל הזמן שמשרד התחבורה או הממשלה אחראיים לבד על התחבורה הציבורית זה לא סביר – גם לרשויות המקומיות יש מה להגיד.

יהודה אלבז: אז יש כאן הצעת חוק שלדעתי היא מבורכת, והיא אומרת את זה במפורש בחוק, שרשות מקומית שרוצה וחושבת שיש לעודד את השימוש בתחבורה הציבורית בתחומה – יש לה מה להגיד, לבוא ולהציע תוכנית.

יהודה אלבז: אני לא נכנס לפרטי פרטים אם צריך לכתוב "רשות מקומית עם רשות התמרור המקומית" או לא, אבל בסופו של דבר אני רואה בזה הצעה מבורכת.

יהודה אלבז: לפחות בחוק לרשות המקומית יש מה להגיד בתחום התחבורה הציבורית, ובמיוחד בתחום עידוד השימוש בתחבורה הציבורית.

יהודה אלבז: אין פה שום חובה, שום דבר בחלק הזה - -

אלי אפללו: אז למה צריך חוק?

לאה ורון: תוכנית תחבורתית זה דבר – במירכאות כפולות - שגוזל הרבה מאוד זמן וגם תקציבים; אתה שוכר מומחים, אתה מעמיד אנשים שיכינו את התוכנית וכולי.

לאה ורון: השאלה היא – לשם מה?

יהודה אלבז: לשם עידוד השימוש בתחבורה הציבורית.

יהודה אלבז: אם רשות לא חושבת שזה חשוב לה, שלא תעשה.

יהודה אלבז: אם רשות חושבת שזה חשוב לה שתעשה.

יהודה אלבז: לדעתי, זה מאוד חשוב, אבל עיקר תפקידי היה בתחבורה ציבורית.

יהודה אלבז: זה מאוד חשוב, ולדעתי, רוב הרשויות המקומיות הגדולות בארץ רוצות את זה.

יהודה אלבז: הצעת החוק מעגנת את זה בחקיקה.

יהודה אלבז: היום רשות מקומית שתבוא להגיד לי, שהיא רוצה תוכנית לעידוד תחבורה ציבורית, אני מוסמך בחוק להגיד, לא רוצה לשמוע אותך.

יהודה אלבז: זה לא קורה, זה לא נכון, אבל באה הצעת חוק ואומרת לממשלה, אדוני, אתה חייב לשמוע רשות מקומית שיש לה מה להגיד.

יהודה אלבז: אני מוכן שלא יהיה, רק שזאת יוזמה - -

רוברט טיבייב: אתה בעד הצעת החוק הזאת?

יהודה אלבז: כן.

רוברט טיבייב: למה לא תיקחו את זה כהצעת חוק ממשלתית?

יהודה אלבז: זאת הצעת חוק פרטית, לא הצעת חוק ממשלתית.

רוברט טיבייב: למה ראש הממשלה לא ייקח את זה, אם כבר?

דב חנין: חבר הכנסת טיבייב, הדרך להרוג חוקים זה להעביר אותם להצעת חוק ממשלתית.

דב חנין: הדרך הבטוחה והקצרה לחסל חקיקה.

לאה ורון: אז חסרה הרגל השנייה.

לאה ורון: מה תעשה הרשות המקומית עם אותה תוכנית?

לאה ורון: תעביר למשרד התחבורה וכולי, ואז יהיה על משרד התחבורה והממשלה להתייחס לתוכנית בתוך איקס זמן - -

יהודה אלבז: בסדר גמור.

לאה ורון: - - גם כרגע, לפי מה שעולה פה, אתה קודם אמרת שאתה רשאי להגיד, אני לא רוצה לשמוע אתכם?

לאה ורון: גם משיאושר החוק אתה עדיין יכול להגיד – לא רוצה לשמוע אתכם.

יהודה אלבז: לא, לא.

יהודה אלבז: אז יכול להיות שצריך עוד פרוצדורה- -

לאה ורון: שתחייב אתכם להתייחס לתוכנית.

יהודה אלבז: שתחייב אותנו להתייחס לתוכנית.

יהודה אלבז: אני לא מתנגד.

יהודה אלבז: אני מוכן לזה.

רוברט טיבייב: יהודה, רק שנייה, בבקשה.

לינור שגיא: למידה מניסיון: לפני התיקון הזה הגיע תיקון 184 לפקודת התעבורה בנושא הפחתת זיהום אוויר מתחבורה.

לינור שגיא: זה כמעט כמו שידור חוזר: הערכנו על עצם התמודדות עם הנושא, אמרנו שאנחנו פועלים בתחום, אבל אמרנו שלא ניתנות לנו שם מספיק סמכויות כדי באמת להוציא לפועל את התוכניות.

לינור שגיא: הרשויות המקומיות מזה כמעט שנה יושבות ומנסות להכין את התוכניות הללו – אגב, במסגרת הכנת התוכניות אני רק רוצה לספר על סיטואציה שבה אנחנו רודפים כמעט שנה אחרי משרדי הממשלה כדי שבכלל יישבו איתנו סביב אותו שולחן כדי שנוכל לדון – בהנחיות מקצועיות, בקריטריונים, באיזושהי הסתכלות מטרופולינית, באיזושהי האחדה מקצועית של התוכניות כדי שלא סתם נוציא - -

רוברט טיבייב: והם לא רוצים לשבת איתכם?

לינור שגיא: המשרד להגנת הסביבה הרים את הכפפה; משרד התחבורה, בדיון האחרון הגיע איזשהו נציג.

לינור שגיא: זהו.

לינור שגיא: עכשיו תראו מה קורה – מגיעות תוכניות לאישור משרד התחבורה, וכולן מבוטלות מכיוון שכולן עוסקות ב"דרכים חיוניות".

לינור שגיא: "דרכים חיוניות", עד כמה שאני מבינה, אלה דרכים שעוברת בהן התחבורה הציבורית.

לינור שגיא: ברוב הדרכים ברשות מקומית עוברת תחבורה ציבורית, ולכן רשות מקומית לא יכולה להחליט מה היא עושה בהן כשהיא משנה שם הסדרי תנועה - - -

יהודה אלבז: את לא יכולה לחסום את התחבורה ציבורית ברשות מקומית - -

לינור שגיא: אבל אתה לא משנה שום דבר בתיקון הזה.

לינור שגיא: אתה מתעלם מהבעיות האמיתיות שאיתן צריך להתמודד - -

יהודה אלבז: - - אנחנו לא ניתן לקרות שתפגעו בתחבורה הציבורית.

לינור שגיא: - - כשבאים לטפל בתחבורה הציבורית במדינת ישראל.

לינור שגיא: זה פשוט לשים פלסטר על פלסטר, ולומר שעשינו, אבל למעשה לא פתרנו שום בעיה.

לינור שגיא: אגב, לפחות העיריות, לפחות במטרופולין תל-אביב פועלות בצורה מאוד אינטנסיבית.

לינור שגיא: הקמת רשות תחבורה מטרופולינית בשיתוף פעולה עם משרד התחבורה זאת עשייה.

לינור שגיא: אנחנו באמת מנסים בכלים אמיתיים לעשות, אבל לא יכול להיות שינחיתו עלינו אחריות ללא מימון, ללא סמכויות, ויגידו, מה אתם רוצים?

לינור שגיא: אתם פשוט לא רוצים לעשות.

לינור שגיא: זאת לא הדרך להתמודד.

רן לבנה: ברשותכם, אף על פי שסטודנט הלאומי היום, ואני אתנצל בשם חבריי, יושבי ראש אגודות הסטודנטים, שהיו צריכים לעבור לדיון בוועדה אחרת, אני שוב אומר – הצעת החוק הזאת היא מבורכת, לדעתי; היא לא תפתור את כל בעיות התחבורה במדינת ישראל- -

לינור שגיא: אתה לא תזכה לראות תוכנית אחת ממומשת.

רן לבנה: הייתי בשקט כשדיברת, אז אני מבקש.

רן לבנה: היא גם לא תפתור את כל בעיות התחבורה של סטודנטים.

רן לבנה: כמו שהערתי מקודם היא גם לא נותנת מענה להרבה מאוד בעיות רציניות.

רן לבנה: בחלקת האדמה הקטנה שלי, של אוניברסיטת תל-אביב, זה לא יפתור את בעיות התחבורה של סטודנטים, וזה לא נורא.

רן לבנה: לא מדובר ברפורמה שהולכת לפתור את כל בעיות התחבורה במדינת ישראל.

רן לבנה: אבל בכללי המשחק הדמוקרטיים אפשר ליזום הצעות חוק אחרות, אפשר לגשת ולתת הערות לחוק גם אחרי שהוא יאושר כאן, ולא קרה כלום.

רן לבנה: לדעתי, העלו כאן טענות מאוד חשובות ומאוד נכונות.

רן לבנה: אין סיבה לא לאשר את החוק במתכונת הנוכחית שלו, ואם יהיו עוד הערות, אז יהיו עוד הערות.

רן לבנה: לצורך העניין הצעת החוק הזאת לא עונה על הצורך של התאחדות הסטודנטים להרחבה של ההנחה בתחבורה ציבורית בקווים בינעירוניים.

רן לבנה: ואני יכול עכשיו לשבת כאן ולהסביר לכם שזה לא הגיוני שסטודנט שלומד בתל-אביב וגר בנתניה – מקבל הנחה, וסטודנטית שגרה בכפר ויתקין או בחדרה – לא מקבלת.

רן לבנה: נכון, זה לא פותר.

רוברט טיבייב: אני מסכים איתך, אבל זה לא הנושא.

רן לבנה: אני מסכים איתך לחלוטין, זה בדיוק לא הנושא.

רן לבנה: סך הכול הצעת החוק הזאת יצאה מצוינת.

רן לבנה: אפשר להעביר הערות גם אחרי ההצבעה הראשונה במליאה.

רן לבנה: אין שום סיבה לא לאשר את ההצעה הזאת ולא להתקדם בדיון.

לאה ורון: הוועדה נוהגת להשאיר נושא לא ברור או שני נושאים לא ברורים.

לאה ורון: אם המהות לא ברורה הוועדה לא יכולה לפרסם חוברת לקריאה ראשונה בלי שהמהות ברורה, והיא יכולה להסביר לכל מי שפונה מה עומד מאחורי הצעת החוק.

איתי עצמון: אני רק רוצה להשלים במשפט את התמונה המשפטית: לרשות מקומית, ככל שאני יודע, ויתקנו אותי נציגי הממשלה אם אני טועה, אין סמכויות היום לעסוק מכוח החוק בנושא תחבורה.

איתי עצמון: סמכויות נתונות לרשות תמרור מקומית וגם רשות תמרור מקומית, לפי תקנות התעבורה, מוגבלת מבחינת הפעלת סמכויותיה על-ידי רשות התמרור המרכזית.

איתי עצמון: זאת בעצם הנקודה שיוצרת קשיים באישור הסעיף המוצע.

חוה ראובני: רק חלק מהסעיפים שנזכרים פה קשורים בכלל לרשות התמרור.

איתי עצמון: אבל אין סמכות לרשות מקומית לעסוק בשאר הנושאים.

יערה למברגר: יש פה גם מילים כלליות: המילה "הסדרה של תשתיות תנועה".

רוברט טיבייב: דב, יש אפשרות שתשבו עם משרדי הממשלה?

רוברט טיבייב: תגיעו לאיזשהו - - ההיסטוריה של החוק הזה, כמו שאני רואה, היא מ-2009.

דב חנין: כן.

דב חנין: ההצעה הזאת היא הצעה שעברה דרך ארוכה ובאמת מסובכת כי יש פה גם סוגיות מורכבות.

דב חנין: אני מציע, אדוני היושב ראש, שאתה תטיל על היועץ המשפטי של הוועדה לכנס בתוך שבועיים ישיבה עם נציגי משרדי הממשלה, נציגי השלטון המקומי, פורום ה-15 – שגם להם יש הערות.

דב חנין: אנחנו כולנו רוצים לקדם את העניין.

דב חנין: שתכונס ישיבה מרתונית כפי שיודעים לכנס בלשכה המשפטית כשרוצים.

איתי עצמון: רוצים.

איתי עצמון: השאלה אם משרדי הממשלה מתואמים ביניהם.

דב חנין: כן.

איתי עצמון: זאת השאלה.

איתי עצמון: אני לא כל כך בטוח.

יהודה אלבז: אנחנו מוכנים להתייצב בכל רגע.

יהודה אלבז: מה שיעזור לעידוד השימוש בתחבורה הציבורית אנחנו פה.

יהודה אלבז: רק תגידו לנו.

רוברט טיבייב: אוקיי, זה רשום בפרוטוקול.

רוברט טיבייב: אתם יושבים יחד ומנסים - -

דב חנין: בתוך שבועיים.

יהונתן קדם: כבוד היושב ראש, אנחנו נשמח גם כן, הסטודנטים, להיות נוכחים בישיבה.

דב חנין: הם מנסים לתאם, אבל יכול להיות שיש דברים שיחד עם הייעוץ המשפטי של הוועדה נוכל יחד לפתור סביב השולחן.

דב חנין: יש לי ניסיון בדברים האלה.

דב חנין: היועץ המשפטי, זה עובד.

רוברט טיבייב: מיהם משרדי הממשלה מעורבים בעניין?

דב חנין: משפטים, תחבורה, הגנת הסביבה, פנים - -

קריאות: ואוצר.

דב חנין: אוצר תמיד מוזמן לכל מקום.

רוברט טיבייב: כל הנציגים פה?

דב חנין: גם אם לא מזמינים אותו הוא מגיע.

רוברט טיבייב: כולם מסכימים?

דב חנין: והשלטון המקומי.

אלי אפללו: כדאי לקבוע את התאריך עכשיו.

רוברט טיבייב: מי נציג של משרד הפנים פה?

מיכל צברי דוד: אני.

רוברט טיבייב: מסכימים למצב?

מיכל צברי דוד: כן.

רוברט טיבייב: הגנת הסביבה?

גלי דינס: כן, אנחנו מסכימים בוודאי.

רוברט טיבייב: משרד האוצר?

רוברט טיבייב: משרד התחבורה, זה ברור?

קריאה: כן.

רוברט טיבייב: משרד האוצר?

דב חנין: משרד המשפטים מראש אמר "כן".

אלי אפללו: - - - פורום ה-15?

קריאה: שוכחים אתכם.

רוברט טיבייב: בוא נסגור את זה מול משרדי הממשלה.

לאה ורון: לא, מר דלל צודק.

לאה ורון: כדאי ורצוי שיהיו הנציגים של השלטון המקומי.

רוברט טיבייב: מתאים לך?

דב חנין: מתאים לי במהלך השבועיים הקרובים.

דב חנין: תקבעו ישיבה מרתונית, נשב על זה כמה שעות.

דב חנין: אפשר לפתור את זה.

איתי עצמון: אני מציע שקודם כול נציגי משרדי הממשלה השונים יהיו מתואמים זה עם זה.

רוברט טיבייב: הם מסכימים.

איתי עצמון: הם מסכימים לתיאום הישיבה, לא לנושאים המהותיים.

דב חנין: התיאום יעבוד רק אם אנחנו נכנס ישיבה בכנסת.

דב חנין: אני מכיר את הממשלה היטב, מאוד מעריך, לפחות את הדרגים המקצועיים בה – הדרך לקדם את זה היא בכינוס ישיבת תיאום בכנסת.

איתי עצמון: ככל שמדובר בהשתתפות שלי, כמובן, אדבר עם היועצת המשפטית של הוועדה, והיא תחליט בעניין.

איתי עצמון: אני לא אחראי על נציגי הממשלה המוסמכים לשבת ביניהם.

דב חנין: אני מציעה שזאת תהיה ההחלטה, שאנחנו נכנס בכנסת ישיבה, כי אחרת זה לא יזוז.

אלי אפללו: אנחנו תומכים בזה.

לינור שגיא: כן.

לינור שגיא: כל עוד נהיה שותפים.

דב חנין: בהחלט.

דב חנין: אתם מוזמנים.

רוברט טיבייב: אוקיי, הדברים די ברורים, אני לא חושב שצריך להוסיף עוד.

סתו ארז: אנחנו מבקשים כנציגי הסטודנטים גם להיות שותפים כחלק מהפגישה הזאת.

דב חנין: בהחלט.

רוברט טיבייב: רק שלא יהיה בלגן גדול בישיבה.

רוברט טיבייב: אני ממש רוצה להתייחס לדברים המהותיים.

רוברט טיבייב: תודה רבה לכולם, הישיבה נעולה.